851 kes baru Covid-19, 658 pulih, 2 lagi kematian dilaporkan

Sebanyak 658 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 56,969 orang atau 83.8%, kata Ketua Pengarah Kesihatan Dr Noor Hisham Abdullah.Noor Hisham berkata sebanyak 851 kes baru jangkitan Covid-19 termasuk empat kes import, menjadikan bilangan terkumpul penularan pandemik itu dalam negara berjumlah 68,020 orang.“Sebanyak 334 kes dilaporkan di Lembah Klang, termasuk 249 direkodkan di Selangor.“Sabah pula mencatatkan sebanyak 229 kes,” katanya dalam sidang media harian.Katanya jumlah kes aktif dengan kebolehjangkitan adalah 10,686 kes, 122 pesakit sedang dirawat di Unit Rawatan Rapi termasuk 47 memerlukan bantuan alat pernafasan.“Dukacita dimaklumkan terdapat dua lagi kematian baru dilaporkan, menjadi jumlah kumulatif mereka yang maut akibat Covid-19 meningkat kepada 365 orang,” katanya.Terdapat lima lagi kluster baru turut dikesan iaitu membabitkan Kluster Desa Pinang (Kepong, Lembah Pantai, Titiwangsa dan Cheras); Kluster Impian (Gombak); Kluster Baloi (Johor Bahru dan Pontian); Kluster Jernai (Titiwangsa) dan Kluster Seri Wangsa (Titiwangsa).


Najib akan fail permohonan mahkamah gantung kes saman SRC International

Najib Razak akan mengemukakan permohonan kepada mahkamah untuk menggantung prosiding saman sivil SRC International Sdn Bhd terhadap beliau atas dakwaan melakukan pecah amanah jenayah dan melanggar kewajipan statutori berhubung pinjaman RM4 bilion Kumpulan Wang Persaraan (Diperbadankan)(KWAP) kepada SRC.Peguam bekas perdana menteri itu Muhammad Farhan Muhammad Shafee berkata ini kerana anak guamnya mahu kes jenayah membabitkan SRC yang kini di peringkat rayuan diselesaikan terlebih dahulu sebelum prosiding saman sivil diteruskan. “Kami memaklumkan mahkamah bahawa kami akan mengemukakan permohonan untuk menggantung prosiding saman sivil sehingga pelupusan kes jenayah.“Mahkamah telah menetapkan 4 November untuk pengurusan kes selanjutnya,” kata beliau kepada Bernama selepas prosiding pengurusan kes hari ini yang dikendalikan secara dalam talian di hadapan hakim Mahkamah Tinggi Ahmad Fairuz Zainol Abidin.Pada 28 Julai tahun lepas, hakim Mahkamah Tinggi Mohd Nazlan Mohd Ghazali menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah atas tujuh pertuduhan pecah amanah jenayah, pengubahan wang haram serta menyalahgunakan kedudukan membabitkan RM42 juta dana SRC.Pada 7 Mei lepas, SRC di bawah pengurusan baru telah memulakan tindakan perundangan terhadap Najib dan beberapa bekas pengarahnya iaitu Suboh Md Yassin, Mohammed Azhar Osman Khairuddin, Nik Faisal Ariff Kamil dan Che Abdullah @ Rashidi Che Omar.SRC, yang juga anak syarikat 1Malaysia Development Berhad (1MDB) selaku plaintif, dalam writ saman mendakwa kesemua defendan bersubahat dan melakukan pecah amanah.Najib turut didakwa menyalahgunakan kuasanya dan memperoleh ganjaran peribadi daripada dana SRC selain menyeleweng dana itu.Beliau adalah Penasihat Emeritus SRC dari 1 Mei 2012 hingga 4 Mac 2019.SRC, yang kini milik penuh kementerian kewangan diperbadankan (MoF Inc), memohon deklarasi bahawa semua defendan adalah bertanggungjawab untuk membayar kerugian dana pelaburan itu akibat penggunaan jumlah pinjaman itu selain menuntut ganti rugi am, ganti rugi teladan, ganti rugi tambahan, faedah, kos dan relief lain yang difikirkan sesuai oleh mahkamah.


Kelas menengah tercicir dalam Belanjawan 2022?

Walaupun Belanjawan 2022 adalah belanjawan terbesar sepanjang sejarah Malaysia, namun tidak banyak peruntukan disalurkan untuk manfaat kelas menengah atau kumpulan M40 sedangkan mereka adalah golongan pembayar cukai di negara ini, kata pakar ekonomi.Bercakap kepada MalaysiaNow, mereka berkata peruntukan belanjawan sebanyak RM332.1 bilion yang dibentangkan di Dewan Rakyat semalam meneruskan trend belanjawan sebelum ini yang memberi tumpuan kepada bantuan tunai bagi kumpulan B40 demi mengurangkan impak ekonomi yang dihadapi mereka akibat pandemik Covid-19.Barjoyai Bardai dari Universiti Tun Razak berkata walaupun 10% daripada kumpulan itu dilaporkan jatuh ke dalam kategori B40, mereka tetap tidak diiktiraf dalam Belanjawan 2022.“Ini kerana (dalam ucapan belanjawan) kita masih gunakan B40. M40 sebenarnya merupakan kumpulan yang paling terjejas dan sering diabaikan walaupun mereka kumpulan pembayar cukai yang setia,” katanya kepada MalaysiaNow.“Mereka perlu diambil kira mungkin tidak dalam bantuan tunai, tapi sekurang-kurangnya perlepasan cukai yang mencukupi atau pengurangan beban hidup.”Katanya, M40 berdepan cabaran dengan peningkatan kos hidup dan harga barang.Dalam pembentangan Belanjawan 2022, Menteri Kewangan Tengku Zafrul Aziz berkata kerajaan bercadang untuk melanjutkan pelepasan khas cukai pendapatan individu sehingga 2,500 ringgit ke atas pembelian telefon bimbit, komputer dan tablet sehingga 31 Disember tahun depan.Bagi golongan B40, bantuan terbesar yang diterima tentunya Bantuan Keluarga Malaysia yang memperuntukkan RM2,000 ringgit kepada isi rumah yang mempunyai tiga orang anak atau lebih dengan pendapatan kurang RM2,500 sebulan.Pakar ekonomi dari Universiti Putra Malaysia, Ahmed Razman Abdul Latiff berkata, keadaan fasa pemulihan mungkin menyebabkan kerajaan beranggapan bahawa golongan pertengahan mampu untuk meneruskan kelangsungan hidup tanpa memerlukan bantuan.“Namun M40 perlu diberi perhatian kita menjangkakan walaupun negara berada dalam fasa pemulihan, harga barangan akan meningkat berikutan ‘bottleneck’ di peringkat bejalan.“Dari segi kos sara hidup dan pemilikan rumah, ia masih menjadi isu utama bagi M40 yang mana kita masih tak nampak penyelesaiannya,” katanya kepada MalaysiaNow.Barjoyai berkata, golongan lain yang ketinggalan dalam belanjawan kali ini ialah mereka yang kehilangan pendapatan namun tidak melaporkannya, seperti yang bekerja sendiri atau yang bekerja dengan peniaga mikro namun tidak berdaftar sebagai pekerja.“Apabila mereka hilang kerja, mereka tidak termasuk dalam statistik hilang pekerjaan. Semasa kerajaan umumkan bantuan RM500 kepada mereka yang hilang pekerjaan, jumlahnya hanya 900,000 orang.”Justeru menurut Barjoyai, kerajaan wajar melabur untuk membina pengkalan data yang boleh diakses menggunakan telefon pintar.Bagi Felo Kanan badan pemikir Ideas, Carmelo Ferlito, isunya bukan siapa mendapat apa, atau berapa banyak yang diperuntukkan kepada segmen tertentu, tetapi tindakan untuk meletakkan semula negara ke arah pemulihan jangka masa panjang.“Belanjawan ini memberikan kelegaan sementara kepada isi rumah.“Ada usaha untuk meningkatkan hasil perolehan cukai, namun caranya mungkin salah. Memperkenalkan cukai baru boleh merencatkan fasa pemulihan, pada masa yang sama tidak menyentuh keperluan untuk penstrukturan cukai yang lebih holistik,” katanya.


Najib stabil, tak perlu ke IJN, kata Khairy

Keadaan kesihatan Najib Razak yang dimasukkan ke Hospital Kuala Lumpur (HKL) pada Isnin adalah stabil dan bekas perdana menteri itu akan terus menerima rawatan di hospital berkenaan (HKL), kata Menteri Kesihatan Khairy Jamaluddin.
Khairy berkata beliau telah menghubungi Pengarah HKL Dr Rohana Johan dan dimaklumkan bahawa Najib berada dalam keadaan stabil, serta tidak perlu dipindahkan ke Institut Jantung Negara (IJN).
“Saya minta HKL dan Timbalan Ketua Pengarah Perubatan Dr Asmayani Khalib untuk berikan rawatan susulan yang diperlukan Najib, supaya isu ini tidak lagi dipertikaikan,” katanya pada sidang media selepas menghadiri Majlis Penerimaan Anugerah Malaysia Book of Record dan Pelancaran Laporan "Record Breaking Covid-19 Vaccination: Public Private Partnership" di Putrajaya hari ini.
Khairy mengulas kenyataan peguam Najib, Muhammad Shafee Abdullah, yang dilaporkan berkata bekas perdana menteri itu berkemungkinan akan dipindahkan ke IJN dan mendakwa tekanan darah Najib tidak menentu.
Ketua Pengarah Kesihatan Dr Noor Hisham Abdullah semalam dilaporkan berkata Najib, yang menjalani hukuman di Penjara Kajang sejak 23 Ogos lepas, dimasukkan ke HKL pada 9 September sebagai kes elektif dan bukan kecemasan, untuk memastikan kesihatannya berada pada tahap yang baik dan optimum.
Najib dibenarkan discaj pada Sabtu (10 September) selepas menjalani pemeriksaan dan ujian berkaitan oleh pakar-pakar perunding kanan bertauliah, yang terdiri daripada ketua-ketua perkhidmatan klinikal bagi bidang masing-masing, dan keadaannya adalah sihat sebelum dibenarkan discaj.
Bagaimanapun, semalam perbicaraan kes Najib bagi pertuduhan menyeleweng RM2.3 bilion dana 1Malaysia Development Bhd (1MDB) di Mahkamah Tinggi Kuala Lumpur dilaporkan disingkatkan, bagi membolehkan Najib mendapatkan rawatan perubatan.
Pegawai Najib, Muhamad Mukhlis Maghribi, dilaporkan mendakwa tekanan darah Najib berada pada tahap tinggi dan berbahaya susulan pertukaran ubat yang diberikan untuk merawat masalah ulser di dalam perutnya.
Perdana Menteri Ismail Sabri Yaakob menerusi ciapan di Twitter rasminya semalam telah mengarahkan Kementerian Kesihatan (KKM) untuk memberikan rawatan terbaik yang diperlukan Najib.
Mengenai dakwaan pertukaran ubat baru sehingga menyebabkan tekanan darah Najib berada tahap tinggi, Khairy menegaskan ia adalah tidak benar sebaliknya ubat yang diberikan adalah yang sama jenisnya.
“Jenis-jenis ubat yang dipreskrib untuk Najib adalah sama dengan yang diambil beliau sebelum ini, ubat itu sama, formula sama tetapi bentuk generik,” katanya.


Zahid tiada liabiliti jenayah pecah amanah, kata peguam

Mahkamah Tinggi hari ini diberitahu bahawa pendakwaan gagal membuktikan kes prima facie dalam kesemua 12 pertuduhan pecah amanah (CBT) yang dihadapi Ahmad Zahid Hamidi melibatkan dana Yayasan Akalbudi kerana bekas pembantunya yang mempunyai kawalan ke atas buku cek milik yayasan dan bekas timbalan perdana menteri itu.Peguam Hamidi Mohd Noh, yang mewakili Zahid, berkata pengeluaran 52 keping cek dalam pertuduhan CBT itu dikaitkan dengan bekas Setiausaha Eksekutif Zahid, Mejar Mazlina Mazlan @ Ramly, yang merupakan saksi pendakwaan ke-90 (SP90).“Bagi 12 tuduhan CBT, SP90 adalah saksi pendakwaan yang paling penting kerana pada waktu berkenaan, beliau mengendali urusan kewangan Yayasan Akalbudi, terutama ketika membuat pembayaran untuk akaun ayasan.“Mejar Mazlina mempunyai kawalan penuh, pemilikan dan jagaan ke atas semua buku cek milik Yayasan Akalbudi dan tertuduh, dan beliaulah satu-satunya yang memegang kunci laci tempat cek itu disimpan, malah tertuduh sendiri tidak memiliki kunci tersebut.“Keterangan SP90 bahawa beliau juga telah menguruskan hal-hal peribadi tertuduh, terutama urusan kewangan peribadi tertuduh termasuk cek peribadinya. Tugas-tugas ini dipikulnya setelah pemindahan tugas daripada Datuk Rosnah (setiausaha eksekutif tertuduh sebelumnya) kepada SP90,” katanya semasa berhujah pada akhir kes pendakwaan di hadapan hakim Collin Lawrence Sequerah.Hamidi berkata dapat disimpulkan bahawa tertuduh sendiri tidak memiliki kebebasan atau akses untuk menyediakan cek berkenaan.“Penelitian mengenai bagaimana dan mengapa cek itu dikeluarkan, akan menunjukkan bahawa liabiliti jenayah tidak dapat dikaitkan dengan tertuduh,” hujahnya.Peguam itu berkata daripada 52 keping cek itu, 44 adalah berkaitan dengan caj kad kredit.Hamidi seterusnya berhujah bahawa tidak ada liabiliti jenayah terhadap tertuduh berkenaan dengan 32 keping cek dicap yang digunakan untuk pembayaran kad kredit.Beliau berkata anak guamnya tidak meletakkan tanda tangan yang dicap pada semua 32 keping cek tersebut, malah tiada bukti bahawa cap itu ada di tangan tertuduh tetapi bukti yang jelas menunjukkan SP90 melakukannya.“Kebersalahan itu pada SP90 kerana beliau secara cuai telah meletakkan cap pada cek. Walaupun ada keterangan bahawa tertuduh telah memberikan kebenaran (yang dibantah), keterangannya mengenai hal ini serta lainnya yang beliau berusaha untuk mengaitkan tertuduh tidak memberikan keyakinan.“Ada sebab lain mengapa keterangan SP90 yang menyatakan bahawa tertuduh bersetuju untuk menggunakan ‘cap’ bagi tujuan cek tidak boleh dipercayai. Alasannya ialah pihak pendakwaan tidak mengemukakan sebarang kebenaran kepada bank untuk menjelaskan ceknya dengan tandatangan yang dicap dan bukannya ditulis tangan,” katanya.Zahid, 68, menghadapi 47 tuduhan – 12 melibatkan CBT, lapan pertuduhan rasuah dan 27 atas dakwaan pengubahan wang haram melibatkan puluhan juta ringgit milik Yayasan Akalbudi.Bagi 12 tuduhan CBT, Zahid didakwa telah menggunakan dana tersebut untuk membuat pembayaran bil kad kredit peribadi, polisi insurans dan lesen kenderaan peribadinya, selain kiriman wang kepada firma guaman dan sumbangan kepada persatuan bola sepak Polis Diraja Malaysia (PDRM).Pihak pembelaan akan meneruskan hujah esok.


Kes harian lepasi 32,400 jangkitan, 86 lagi korban

32,467 kes baru Covid-19 direkodkan hari ini menjadikan jumlah keseluruhan sebanyak 3,528,557 kes.Sebanyak 27,629 pesakit turut dilaporkan sembuh, menjadikan jumlah keseluruhan kes sembuh sebanyak 3,197, 298.Ketika ini, 298,231 kes aktif direkodkan, dengan 286,097 atau 95.9% daripadanya sedang menjalani kuarantin kendiri.Dalam pada itu, 3,457  (1.2%) kes kini berada di pusat kuarantin sementara 8,322 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 355 kes dan 208 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.7% dengan kes Covid-19 merangkumi 40.5%.86 korban akibat wabak itu turut dilaporkan, termasuk 28 kes kematian sebelum tiba ke hospital.Ketika ini, kes keseluruhan kematian adalah sebanyak 33,028 orang.


Ali Biju akan pertahan DUN Krian sebagai bebas

Penyandang kerusi Dewan Undangan Negeri (DUN) Krian Ali Biju bertanding sebagai calon Bebas dalam usaha mempertahankan kerusi itu untuk penggal ketiga dalam Pilihan Raya Negeri (PRN) Sarawak ke-12.Ahli Parlimen Saratok berusia 53 tahun itu memenangi DUN Krian ketika bersama PKR pada 2011 dan 2016.Teka-teki sama ada timbalan menteri tenaga dan sumber asli itu akan mempertahankan kerusi tersebut akhirnya terjawab apabila beliau hadir di pusat penamaan calon (PPC) di Dewan Masyarakat Sri Krian sebagai calon Bebas menggunakan logo kerusi.Beliau yang juga ahli Bersatu hadir pada jam 9.02 pagi di dewan tersebut seterusnya menyempurnakan proses pencalonan.Sementara itu, Pegawai Pengurus Pilihan Raya DUN Krian Bilong Engkas mengumumkan pertandingan di kerusi itu melibatkan tiga lagi calon iaitu Musa Dinggat daripada Parti Sarawak Bersatu (PSB), calon Parti Bumi Kenyalang (PBK) Danny Kuan dan calon Gabungan Parti Sarawak (GPS) Friday Belik.


Makan bersendirian trend terbaru lepas pandemik?

Ruang makan medan selera dalam pusat membeli belah di Ara Damansara di Petaling Jaya, Selangor dipenuhi dengan kehadiran individu dan kumpulan pekerja berdekatan untuk makan tengah hari.
Suasana yang sunyi satu jam sebelumnya, bertukar riuh rendah dengan suara gelak tawa diiringi bunyi mengunyah dan sudu garpu yang berlaga.
Berbeza dengan situasi tersebut, kelihatan beberapa ruang makan untuk empat hingga enam orang hanya diisi oleh seorang pelanggan.
Mereka datang menikmati makan tengah hari bersendirian tanpa teman.
Seorang pembantu di klinik kecantikan, Teo Kai Xin, memberitahu dirinya menghabiskan waktu rehat tengah hari secara solo sejak tahun 2019.
"Ianya mudah dan menjimatkan masa kerana tak perlu tunggu kawan-kawan habis makan.
"Saya ada masa yang lebih untuk buat urusan lain seperti telefon anak yang baru pulang dari sekolah untuk bertanya tentang keadaannya di rumah," katanya kepada MalaysiaNow.
Berbeza dengan waktu dia keluar makan tengah hari bersama rakan-rakan sekerja, Teo berkata dirinya menjadi sangat kelam kabut kerana banyak masa diluangkan untuk berbual dan menunggu rakan menyudahkan makanan masing-masing.
Sejak beberapa tahun lalu, makan bersendirian dianggap sebagai gaya hidup baru dunia moden.
Bermula dengan sarapan, ramai orang menikmati sandwic sambil berjalan ke stesen komuter.
Jadual yang bercanggah menyukarkan ahli keluarga dan rakan-rakan untuk makan bersama.
Keadaan ini berbeza dengan apa yang dilalui oleh penduduk dunia sejak berdekad lamanya apabila makan menjadi aktiviti sosial paling popular dalam kalangan masyarakat.
Di musim perayaan, waktu rehat di tempat kerja dan sekolah, semuanya berpasangan dan berkumpulan.
Di Britain, Indeks Kesejahteraan (Wellbeing Index) negara itu pada tahun 2016 menyebut hampir satu pertiga daripada orang dewasa makan bersendirian.
Tiga tahun selepas itu, satu kaji selidik yang sama dijalankan oleh Pusat Penyelidikan Sosial Kebangsaan UK dan Pusat Ekonomi Oxford mendapati angka tersebut meningkat kepada separuh.
Sementara itu, di Amerika Syarikat, organisasi penyelidikan The Hartman Group mendapati  makan bersendirian menyumbang 27% daripada jumlah kunjungan makan di restoran.
Rakyat di Malaysia juga tidak terlepas dengan mengikuti trend tersebut.
Meskipun tiada kajian atau indeks khusus mengkaji peningkatan trend tersebut dalam kalangan rakyat negara ini, data-data daripada syarikat pengendali makanan menunjukkan tabiat makan bersendirian semakin meningkat secara beransur-ansur.
Setahun sebelum pandemik Covid-19, sebuah platform tempahan makanan dalam talian, Eatigo dengan lebih 700,000 pengguna di seluruh negara dilaporkan berkata jualan daripada pelanggan solo berterusan meningkat sejak pelancarannya pada 2017.
Menurut syarikat itu, sebanyak 8% hingga 15% daripada jumlah keseluruhan adalah pelanggan solo dengan kira-kira 80% daripada mereka berada di kawasan Lembah Klang yang berumur antara 25 hingga 35 tahun.
Dalam pada itu, ketika dihubungi MalaysiaNow, majikan Teo memberitahu dia tidak menyedari trend makan bersendirian dalam kalangan para pekerja di kliniknya.
Ashman Wong dan isteri membuka klinik kecantikan di pusat membeli belah tersebut sejak tahun 2015.
Kini, mereka mempunyai 11 pekerja wanita dengan tujuh orang pekerja tetap dan empat orang pekerja sambilan di hujung minggu.
Wong berkata, sejak menjadi majikan sedekad lalu, dia sedia maklum tentang aktiviti keluar makan beramai-ramai dalam kalangan pekerja pada waktu tengah hari.
Katanya, tempoh rehat yang diberikan olehnya melebihi keperluan iaitu selama 1 jam 45 minit bagi membolehkan para pekerjanya cukup waktu untuk makan dan sembahyang.
Tetapi, selepas diceritakan tentang rutin Teo, ia mula rasa terdapat perubahan berlaku terhadap kualiti kerja yang disifatkannya sebagai semakin baik.
"Dulu memang klinik akan kosong bila masuk waktu makan tengah hari. Pelanggan yang datang pukul 1.00 tengah hari tidak ada yang sambut kerana kaunter tiada orang.
"Sekarang, betul. Saya perasan pelanggan datang ada pekerja yang daftarkan nama. Tetapi kena tunggu sebentar sahaja kerana mereka pergi makan," katanya kepada MalaysiaNow sambil menambah dia seringkali melihat pekerja makan berseorangan di bilik pantri sambil menonton televisyen.
Katanya lagi, norma baru para pekerjanya itu dilihat bermula selepas pandemik apabila mereka memilih untuk makan di bilik rehat klinik berbanding makan di dalam restoran.
"Mungkin itu juga faktor banyak pekerja makan seorang di pantri atau di kedai. Risau kepada jangkitan."
Mengulas mengenai perkara itu, Teo berkata, dia memilih untuk makan bersendirian sebagai salah satu cara untuk merehatkan diri dan melepaskan tekanan kerja.
"Bila bersendirian, saya lebih selesa. Ianya bukan pelik kalau makan seorang. Ramai yang selesa berseorangan untuk tempoh satu jam waktu rehat."
Peniaga rugi?
Seorang pengusaha kedai makan nasi ayam di medan selera berkenaan mahu dikenali sebagai Huzman berkata, dia sudah menerima puluhan pelanggan yang makan bersendirian dalam masa sehari sejak sebelum pandemik Covid-19 melanda negara.
Katanya, pada peringkat awal dia mulai bimbang kerana trend tersebut akan merugikannya kerana tidak ramai yang berkunjung ke medan selera pada waktu makan tengah hari.
Selepas beberapa bulan berniaga, dia merasakan tanggapan itu salah sama sekali.
"Saya tetap dapat pesanan makanan dengan kuantiti normal. Mereka ini walaupun datang makan seorang tetapi ada yang pesan lebih untuk bawa balik.
"Ada juga kawan-kawan kerja yang kirim. Jadi, tak timbul lagi isu rugi.
“Sebab kuantiti makan seorang tak semestinya kita jual satu set nasi sahaja. Boleh dapat lebih juga."


3,306 kes baru Covid-19, 226 dirawat di ICU

Sebanyak 3,306 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 161,740, kata Ketua Pengarah Kesihatan Dr Noor Hisham Abdullah.Katanya, sebanyak 2,239 pesakit pulih dan dibenarkan pulang, menjadikan jumlah keseluruhan angka sembuh 122,344 kes.“Selangor melaporkan kes harian tertinggi iaitu sebanyak 1,213 kes diikuti Sabah 432 dan Johor 329 kes,” katanya dalam satu kenyataan.Katanya, kes aktif dengan kebolehjangkitan pula berjumlah 38,791.“Daripada jumlah itu 226 pesakit di tempatkan di Unit Rawatan Rapi termasuk 94 memerlukan bantuan alat pernafasan,” katanya.Noor Hisham memaklumkan terdapat empat lagi kematian, menjadikan jumlah mangsa yang maut meningkat kepada 605 orang.Tambahnya terdapat sembilan lagi kluster baru dikesan.“Masing-masing dua kluster dilaporkan di Kuala Lumpur dan Sabah membabitkan Kluster Tapak Bina Jalan Nipah (29 kes), Kluster Tapak Bina Era Duta (20 kes) dan Kluster Kompleks Segamaha (58 kes), Kluster Jalan Bukit Bendera (20 kes),” katanya.Baki lima kluster melibatkan Kluster Taman Tasik Sungai Chua di Selangor (60 kes), Kluster Jalan Suria di Johor (24 kes), Kluster Pulau Lima di Kelantan (9 kes), Kluster Jalan TJ di Negeri Sembilan (39 kes) dan Kluster Kafe Genting di Pahang (31 kes).


143 korban Covid-19 direkod, kes baru jangkau 17,400

Malaysia merekodkan kes baru sebanyak 17,405 menjadikan kes keseluruhan Covid-19 meningkat sebanyak 1,061,476.Selangor kekal mencatat kes harian tertinggi sebanyak 7,171 disusuli Kuala Lumpur (2,880), Kedah (1,112), Sabah (913), Negeri Sembilan (863), Johor (767), Pulau Pinang (760), Kelantan (532), dan Melaka (531).Hanya Perlis (3) sahaja yang mencatatkan kes satu digit hari ini.Negara juga mencatat sebanyak 12,373 kes sembuh menjadikan jumlah keseluruhan kes sembuh meningkat kepada 877,812.Kes aktif dengan kebolehjangkitan pula kini berjumlah 175,113.Dalam pada itu, 1,016 pesakit ditempatkan di unit rawatan rapi (ICU) termasuk 529 orang memerlukan bantuan alat pernafasan.Malaysia turut mencatat 143 lagi korban akibat Covid-19, menjadikan jumlah mangsa yang maut meningkat kepada 8,551.


Mitos hanya satu parti Melayu berakhir, kata Pemuda Bersatu

Ketua Pemuda Bersatu Wan Ahmad Fayhsal Wan Ahmad Kamal mengatakan zaman di mana hanya satu parti Melayu sahaja yang berkuasa sudah berakhir.Timbalan menteri Belia dan Sukan itu turut menyeru agar “muafakat ikhlas” antara parti-parti politik yang berteraskan Melayu.“Saya rasa orang Melayu selepas Pilihan Raya Umum ke-14 (PRU14) sudah boleh memilih.“Dah keluar dari kepompong lama seolah-olah ada satu parti Melayu sahaja. Saya rasa itu satu mitos yang sudah tamat. Kehadiran Bersatu, Amanah, PKR walaupun PKR tidak kelihatan parti Melayu tetapi pemimpin adalah Melayu,” katanya semasa berucap pada konvensyen “Setengah Tahun Pentadbiran Perikatan Nasional (PN)” di Kuala Lumpur petang semalam.Menurut Wan Ahmad Fayhsal, orang Melayu maju apabila mereka diwakili oleh pelbagai pihak.Beliau turut menyeru perpaduan antara parti-parti berteraskan orang Melayu.“Kepelbagaian parti-parti Melayu tidak harus dijadikan sebagai kelemahan.“Sebaliknya kalau ada ruang muafakat yang telah diusulkan oleh saudara, Muafakat Nasional atau muafakat ummah. Ini perkara yang patut didokong.“Saya fikir formula politik yang dipejuangkan oleh Tan Sri Muhyiddin Yassin bersama pimpinan-pimpinan parti besar Melayu seperti Umno dan PAS adalah sesuatu perkara yang perlu kita teroka secara adil dan ikhlas agar kekuatan yang kita jana daripada kesepakatan ini dapat benar-benar melahirkan potensi,” katanya.Ucapan timbalan menteri belia dan sukan itu diungkapkan pada ketika Bersatu dan Umno sedang berbeza pendapat dalam beberapa hal.Umno menolak untuk menyertai secara rasmi gabungan parti pemerintah PN dan membuat tuntutan berani ketika parti-parti dalam kerajaan sedang membincangkan pembahagian kerusi untuk PRU15.Hari ini di Dewan Negara, Bersatu dan Umno mencalonkan calon masing-masing untuk menjawat jawatan Yang di-Pertua.Konvensyen hari ini dihadiri oleh Presiden Bersatu Muhyiddin, Presiden PAS Abdul Hadi Awang dan Ketua Pemuda PAS, Khairil Nizam Khirudin.Presiden Umno Zahid Hamidi dan Ketua Pemuda Umno Asyraf Wajdi Dusuki sepatutnya dijadualkan berucap pada konvensyen itu tetapi tidak hadir kerana dikatakan sedang berada di Sabah untuk persiapan menjelang pilihan raya negeri pada 26 September.


Wanita disyaki hina Islam mengaku tidak bersalah cetus suasana tidak harmoni

Seorang wanita yang membuka tudung dan menanggalkan baju kurung ketika membuat persembahan di sebuah kelab komedi di Taman Tun Dr Ismail di Kuala Lumpur, dihadapkan ke Mahkamah Sesyen hari ini atas pertuduhan menyebabkan suasana tidak harmoni dalam kalangan penganut agama Islam, bulan lepas.
Bagaimanapun, Siti Nuramira Abdullah, 26, mengaku tidak bersalah selepas pertuduhan itu dibacakan di hadapan hakim Siti Aminah Ghazali.
Mengikut pertuduhan, wanita itu didakwa mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.
Perbuatan itu menyebabkan suasana tidak harmoni di atas alasan-alasan agama dalam kalangan penganut agama Islam.
Kesalahan itu didakwa dilakukan di Restoran Crack House Comedy Club, Taman Tun Dr Ismail pada 6.00 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.
Terdahulu, timbalan pendakwa raya Najihah Farhana Che Awang tidak menawarkan jaminan  memandangkan kesalahan di bawah seksyen itu tidak boleh dijamin.
“Sekiranya mahkamah ingin membenarkan ikat jamin, pihak kami mencadangkan jaminan RM50,000 dengan seorang penjamin tempatan kerana kes tersebut telah mendapat perhatian masyarakat awam secara meluas.
“Jumlah ikat jamin yang rendah akan menjejaskan pandangan orang awam terhadap badan kehakiman,” katanya.
Najihah turut memohon beberapa syarat tambahan iaitu tertuduh perlu melaporkan diri sebulan sekali di balai polis sehingga kes selesai, pasportnya diserahkan kepada mahkamah selain perintah larangan untuk membuat sebarang kenyataan di media sosial dan media cetak berhubung kes itu.
Peguam R. Sivaraj yang mewakili Nuramira memohon jaminan rendah atas alasan anak guamnya masih bujang dan kini bekerja sebagai eksekutif di syarikat teknologi maklumat, tidak mampu membayar jaminan tinggi.
“Tiada kebarangkalian anak guam saya akan melarikan diri kerana dia telah memberikan kerjasama yang baik kepada pihak polis sepanjang tempoh reman selama empat hari.
“Anak guam kami juga bersedia menerima syarat tambahan yang ditetapkan mahkamah sekiranya jaminan dibenarkan,” katanya yang turut dibantu peguam Shaharudin Ali.
Hakim Siti Aminah membenarkan tertuduh diikat jamin RM20,000 dengan seorang penjamin dengan syarat tambahan wanita itu perlu melaporkan diri di balai polis Brickfields sebulan sekali dan pasport diserahkan kepada mahkamah sehingga kes selesai.
“Tertuduh juga dilarang memuat naik sebarang kandungan mengenai kes ini di mana-mana platform media sosial dan media cetak,” katanya.
Mahkamah menetapkan 18 Ogos ini untuk sebutan semula kes.
Sebuah video berdurasi 54 saat tular di media sosial minggu lepas, dengan wanita itu mendakwa dirinya beragama Islam dan menghafaz 15 juzuk al-Quran, kemudian bertindak menanggalkan baju kurung dan tudungnya dan hanya meninggalkan pakaian mencolok mata sehingga mengundang pelbagai komen netizen.


Tiada sebarang permohonan 4 ahli Parlimen Umno ke blok bebas, kata speaker

Speaker Dewan Rakyat Azhar Harun mengatakan beliau tidak menerima sebarang permohonan daripada empat ahli Parlimen Umno untuk menukar tempat duduk ke blok bebas.“Saya anggap berita tersebut adalah satu pembohongan,” kata Azhar satu dalam kenyataan hari ini.Azhar merujuk laporan yang tersiar dalam portal milik Amanah, Malaysia Dateline yang bertajuk “Zahid, tiga lagi MP juga minta pindah ke kerusi blok Bebas” yang disiarkan hari ini.Laporan yang memetik sumber yang tidak dinamakan itu menyatakan pemimpin Umno Ahmad Zahid Hamidi, Ahmad Maslan, Ahmad Nazlan Idris dan Ahmad Jazlan Yaakub akan berpindah ke blok bebas.Menurut portal itu, permohonan didakwa dibuat keempat-empat pemimpin Umno itu minggu lalu.Bagaimanapun laporan tersebut sudah dipadamkan portal milik Amanah itu.Awal hari ini, Ahli Parlimen Gua Musang Tengku Razaleigh Hamzah memohon untuk berpindah tempat duduk di Dewan Rakyat dari blok kerajaan ke tempat berhampiran blok Bebas.Katanya beliau tidak mahu terus berada di kerusi yang disediakan untuknya bersama penyokong kerajaan yang menggunakan nama Perikatan Nasional (PN).


Malaysia bimbang keselamatan rantau Nagorno-Karabakh

Malaysia hari ini menzahirkan rasa bimbang dengan tahap keselamatan yang semakin merosot di rantau Nagorno-Karabakh di Republik Azerbaijan susulan pertempuran sengit tentera terbaru, yang bermula sejak dua hari lepas.Wisma Putra dalam satu kenyataan hari ini berkata, Malaysia menyuarakan rasa kesal dengan kehilangan banyak nyawa, termasuk orang awam disebabkan pertelingkahan itu.Menurutnya Malaysia menyertai gesaan oleh komuniti antarabangsa supaya Republik Armenia dan Republik Azerbaijan mengambil langkah maksimum dalam membendung pertelingkahan dan mengambil langkah konkrit bagi mengurangkan ketegangan antara negara berjiran itu.“Malaysia menggesa pihak yang berkenaan untuk memberi keutamaan kepada usaha menyelesaikan konflik secara aman menerusi dialog dan diplomasi,” katanya.Menurut kenyataan itu Malaysia menyokong semua usaha bagi mencari penyelesaian secara aman mengikut lunas undang-undang antarabangsa, termasuk resolusi Majlis Keselamatan Pertubuhan Bangsa-bangsa Bersatu yang berkaitan.


Hentikan fitnah pertuduhan bermotif dendam

Suruhanjaya Pencegahan Rasuah Malaysia (SPRM) hari ini telah mendakwa dua individu, termasuk seorang setiausaha politik atas tiga pertuduhan bersubahat meminta wang rasuah bernilai RM55,000 sebagai dorongan untuk tidak melaporkan kesalahan berkaitan pekerja asing kepada Jabatan Imigresen.Usaha SPRM untuk mendapatkan izin mendakwa daripada Pejabat Peguam Negara (AGC) untuk menuduh kedua-dua individu berkenaan sepatutnya dipuji namun ada pihak yang melihatnya sebagai tindakan bermotifkan dendam peribadi dan salah guna kuasa.Adakah tindakan untuk mendakwa individu yang dipercayai melakukan kesalahan selepas siasatan dijalankan disifatkan sebagai dendam dan salah guna kuasa?Masyarakat atau mana-mana individu boleh melihat semula atau menyemak “track record” SPRM yang jelas membuktikan sesiapa sahaja akan disiasat oleh SPRM malah dituduh atas kebenaran AGC sekiranya didapati terlibat dalam siasatan kes rasuah berdasarkan hasil siasatan dan bukti.Tohmahan menyatakan SPRM telah menyalahgunakan kuasa sehingga menimbulkan persepsi negatif dalam kalangan masyarakat terhadap suruhanjaya itu adalah tidak wajar kerana orang ramai, termasuk golongan pemimpin sepatutnya menyokong SPRM dan ikhlas dalam usaha memerangi rasuah.Jika melihat kembali kepada kes-kes yang disiasat oleh SPRM sebelum ini, suruhanjaya tersebut tidak pernah menunduk atau akur kepada arahan mana-mana individu atau pihak tertentu kerana suruhanjaya itu adalah bebas daripada campur tangan mana-mana pihak.Berpandukan sistem pengasingan kuasa di negara ini, suruhanjaya tersebut hanya berkuasa untuk menjalankan siasatan manakala keputusan untuk pendakwaan di mahkamah pula bergantung kepada AGC.Justeru, semua pihak perlu mengetahui dan menghormati fungsi SPRM sebagai agensi yang hanya berkuasa untuk menjalankan siasatan berkaitan kes-kes rasuah dan tidak berkuasa dalam membuat sebarang keputusan dari segi pendakwaan.Oleh yang demikian, tidak timbul isu atau tohmahan berkaitan konspirasi, dendam atau salah guna kuasa kerana setiap siasatan yang dijalankan adalah berdasarkan bukti dan mengikut peruntukan undang-undang sedia ada.Perlu diingat bahawa sistem di negara ini adalah berdasarkan eksekutif, legislatif dan kehakiman, dalam hal ini, biar mahkamah yang menentukan sama ada untuk menjatuhkan hukuman atau sebaliknya dan jangan menyalahkan SPRM yang tidak berkuasa dalam bidang tersebut.Tidak kira mana-mana individu, setiap proses undang-undang perlu dipatuhi dan sekiranya tidak bersalah, buktikan di mahkamah bagi membersihkan nama diri sendiri.Harizal bin Long adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Laporan audit perincikan penyelewengan, kelemahan tadbir urus projek LCS

Bukti penyelewengan dan kelemahan tadbir urus berhubung program kapal tempur pesisir (LCS) telah dikumpulkan seawal 2010 lagi, menurut laporan audit forensik oleh Alliance IFA (M) Sdn Bhd bagi Boustead Heavy Industries Corporation Berhad (BHIC).
Laporan yang tidak lagi diklasifikasikan sebagai rahsia dan dimuat naik ke laman web rasmi Parlimen malam ini, menyatakan bukti-bukti mengesahkan bahawa vendor bagi program itu sudah ditentukan walaupun sebelum surat anugerah (LOA) dikeluarkan oleh kerajaan, memihak kepada Boustead Naval Shipyard Sdn Bhd (BNS).
Laporan itu juga mendapati bahawa syarat kebanyakan LOA dan pesanan variasi lebih menguntungkan sebuah syarikat bernama Contraves Advanced Devices Sdn Bhd, dengan kebanyakan LOA kepada syarikat itu dikeluarkan tanpa dibentangkan terlebih dahulu kepada Jawatankuasa Pemandu LCS (LCSSC) untuk kelulusan mereka.
Menurutnya keputusan utama juga diambil melalui resolusi pekeliling pengarah tanpa mengadakan mesyuarat lembaga, sekali gus tambah menjejaskan ketelusan dan peluang untuk berbincang secara terperinci dan meneliti dokumen penting tertentu sebelum resolusi diluluskan.
“Lembaga tidak mengendahkan nasihat bekas panglima tentera laut yang membangkitkan bantahan pada mesyuarat Lembaga mengenai pemilihan DCNS untuk kontrak reka bentuk dan sokongan.
Kontrak pembekalan enam LCS oleh Boustead Naval Shipyard Sdn Bhd (BNS) menjadi isu hangat selepas didedahkan bahawa projek yang dijadualkan untuk dilaksanakan dalam tempoh 10 tahun dari 3 Oktober 2013 hingga 2 Oktober 2023 itu, hanya 53.29 peratus siap pada 31 Mei 2019.
Berdasarkan laporan Jawatankuasa Penyiasat Tadbir Urus, Perolehan dan Kewangan yang didedahkan pada Rabu, RM5.94 bilion telah dibayar Kementerian Pertahanan kepada BNS untuk projek berkenaan setakat ini.
LOA telah diberikan kepada BNS pada 16 Disember 2011, dengan kontrak terakhir hanya ditandatangani pada 17 Julai 2014, kira-kira dua setengah tahun selepas LOA ditandatangan pada harga kontrak RM9 bilion.
Menurut IFA, terma rujukan (TOR) LCSSC juga didapati berat sebelah kerana ahli jawatankuasa itu akan dipilih oleh pengarah urusan BHIC tanpa perundingan dengan lembaga pengarah, dengan MD akan menjadi Pengerusi.
“Ini memberikan MD kawalan mutlak dan mengakibatkan kekurangan kebebasan dalam kalangan ahli jawatankuasa yang lain. Akibatnya ahli menjadi berlebihan dan gagal melaksanakan fungsi mereka yang dipilih untuk berada di dalam LCSSC,” katanya.
Selain itu bayaran RM23.37 juta melibatkan beberapa syarikat kerana menyediakan perkhidmatan teknikal perkhidmatan penilaian yang berkaitan dengan kapal peronda generasi kedua (SGPV), didapati ia adalah perkhidmatan palsu.
“Invois untuk perkhidmatan yang tidak wujud itu digunakan sebagai cara untuk melarikan dana, kerana syarikat-syarikat ini telah memberikan alamat palsu pada invois mereka dan pembayaran telah dialihkan ke tempat lain.
“Salah satu daripada syarikat itu adalah milik orang sama yang turut terlibat dalam Alizes Marine. Keseluruhan wang yang dikeluarkan untuk Alizes Marine disyaki diterima oleh sebuah syarikat yang berdaftar di Labuan,” katanya.
Walaupun dengan pelbagai tanda amaran dibangkitkan oleh bekas pegawai serta sekutu syarikat berkenaan mengenai pelbagai penyelewengan dalam pelaksanaan program LCS, tiada langkah-langkah pembetulan diambil di pihak pengurusan mahupun Pengerusi Lembaga BHIC bagi menghentikan penyalahgunaan kuasa.


Permit institut memandu boleh dibatalkan jika ramai bekas pelajar terlibat kemalangan

Jabatan Pengangkutan Jalan (JPJ) akan membatalkan atau menggantung permit institut memandu (IM) sekiranya ramai pemegang lesen yang dilatih mereka didapati melakukan kesalahan trafik dan terlibat dalam kemalangan jalan raya. Ketua Pengarah JPJ Zailani Hashim berkata langkah itu akan dilaksanakan dengan meletakkan kod pada lesen yang dikeluarkan ini bagi mengesan daripada institut memandu mana pesalah trafik itu menerima latihan. Bagaimanapun, beliau berkata kaedah itu masih dalam peringkat cadangan dan dijangka disenaraikan di bawah sistem e-Testing yang bermula di seluruh negara April tahun ini.“Kita akan buat satu jejak audit apakah kesilapan atau apa-apa yang tidak betul sama ada infrastruktur yang tidak lengkap atau apakah sebab hingga disaman dan dibuat dalam konsep pendigitalan JPJ,” katanya.Beliau berkata demikian selepas merasmikan Majlis Perasmian Penutup Kursus Pensijilan Pengajar Institut Memandu (SPIM) Baru dan Kursus Pensijilan Pengajar Institut Memandu (SPIM) di Akademi Memandu Anda Sdn Bhd, Melor semalam.Turut hadir Pengarah Akademi Pengangkutan Jalan Malaysia Muhammad Kifli Ma Hassan, Pemangku Pengarah JPJ Kelantan Nik Azahan Ab Hadi dan Pengarah Urusan Akademi Memandu Anda Sdn Bhd, Kamaruddin Hassan.Mengulas lanjut Zailani berkata berdasarkan rekod sedia ada terdapat 10,569 pengajar SPIM di Malaysia disijilkan selari dengan Kaedah 11 (4) Kaedah-kaedah Kenderaan Motor (Sekolah Memandu) 1992.“Walau bagaimanapun terdapat lebih kurang 1,779 permohonan tertunggak yang masih belum diselesaikan akibat daripada sekatan aktiviti program seperti pelaksanaan kursus, seminar, bengkel, latihan dan ceramah yang dikuatkuasakan oleh pihak kerajaan,” katanya.Beliau berkata berdasarkan statistik yang direkodkan Jabatan Siasatan dan Penguatkuasaan Trafik Polis Diraja Malaysia dan JPJ sebanyak 80% punca kemalangan jalan raya adalah sebabkan faktor kecuaian oleh manusia.Katanya, kebanyakan yang terlibat dalam kemalangan adalah motosikal iaitu lebih 60%.


Kempen bersemuka dilarang pada PRN Sarawak, kecuali DUN kurang liputan internet

Kempen secara fizikal atau bersemuka melalui ceramah dan syarahan bagi Pilihan Raya Negeri (PRN) Sarawak yang akan diadakan hanya dibenarkan di 64 kawasan yang dikenal pasti mempunyai akses internet yang rendah.Menurut prosedur operasi standard (SOP) rasmi Suruhanjaya Pilihan Raya (SPR), kawasan-kawasan terlibat termasuk: Omar, Tasik Biru, Tanjong Datu, Asajaya, Muara Tuang, Stakan, Serembu, Mambong, Tarat, Tebedu, Kedup, Bukit Semuja, Sadong Jaya, Simunjan, Gedong, Sebuyau, Lingga, Beting Maro, Balai Ringin, Bukit Begunan, Simanggang, Engkilili, Batang Ai, Saribas, Layar, Bukit Saban, Kalaka, Krian, Kabong, Kuala Rajang, Semop, Daro, Jemoreng, Repok, Meradong, Pakan, Meluan, Ngemah, Machan, Dudong, Bawang Assan, Dalat, Tellian, Balingian, Tamin, Kakus, Pelagus, Katibas, Bukit Goram, Baleh, Belaga, Murum, Jepak, Kemena, Samalaju, Bekenu, Lambir, Marudi, Telang Usan, Mulu, Bukit Kota, Batu Danau, Ba’Kelalan dan Bukit Sari.Penganjur parti, setiausaha, calon dan penceramah mesti mengambil ujian kendiri RTK-Antigen Covid-19 sebelum acara, dan hanya individu yang telah menerima vaksin dibenarkan hadir.Sementara itu, kehadiran hanya dihadkan kepada 50% daripada kapasiti premis atau maksimum 150 orang pada satu-satu masa.Hanya penduduk yang tinggal di kampung atau rumah panjang sahaja dibenarkan hadir, dengan mewajibkan pihak penganjur memastikan orang luar tidak terlibat dalam acara yang dianjurkan.Prosedur operasi standard (SOP) penjarakan fizikal, pemakaian pelitup muka, pemeriksaan suhu dan pengimbasan kod QR atau daftar masuk manual turut wajib dipastikan oleh penganjur.Selain itu, setiap sesi ceramah mesti dihadkan selama dua jam dan tidak boleh diteruskan selepas 10 malam.Kuliah atau ceramah di kawasan terbuka atau awam turut tidak dibenarkan, sementara sebarang bentuk hiburan semasa kempen juga dilarang dan makanan yang disediakan mesti dibungkus terlebih dahulu.PRN Sarawak berlangsung pada 18 Disember depan.Hari penamaan calon dijadualkan pada 6 Disember, dengan 12 hari tempoh berkempen diberikan SPR.


Cuba strategi baru, PH diberitahu selepas gagal jatuhkan PN

Pakatan Harapan (PH) perlu melakukan rombakan besar-besaran barisan kepimpinan apabila Anwar Ibrahim gagal dalam persaingan mendapatkan kepercayaan majoriti ahli-ahli Dewan Rakyat berikutan peletakan jawatan Muhyiddin Yassin sebagai perdana menteri, kata beberapa penganalisis.Mereka berkata, selain gagal menjatuhkan kerajaan Perikatan Nasional (PN), kepimpinan PH boleh dipertanggungjawabkan sebagai menggembalikan Umno kepada kerusi perdana menteri dengan pelantikan naib presiden parti itu, Ismail Sabri Yaakob.Pengarah Eksekutif Ilham Centre Hisommudin Bakar berkata, kepimpinan Anwar selaku ketua pembangkang dilihat goyah apabila kenyataan awal beliau memiliki sokongan yang kuat dan meyakinkan hanyalah satu retorik semata-mata.“Apabila diberi peluang sebegini terbuka, ternyata angka tidak menyebelahi beliau untuk menduduki kerusi perdana menteri,” kata Hisommudin yang sudah lama mengikuti perkembangan politik PH kepada MalaysiaNow.“Kini, terpulang kepada rakan-rakan beliau di dalam blok pembangkang adakah masih melihat beliau masih berbisa untuk dipertaruhkan lagi sekali sebagai calon PM setelah rekod kegagalan berulang kali berlaku.”PH pada bulan lepas mengerahkan segenap tenaga bagi menumbangkan kerajaan PN sehingga mengingkari SOP Pelan Pemulihan Negara (PPN) yang menyaksikan ahli-ahli Dewan Rakyat mereka berhimpun di Dataran Merdeka.Mereka memprotes penutupan kompleks Parlimen berikutan kes Covid-19 yang dikesan di bangunan itu.Anwar pada 29 Julai mengemukakan usul undi tidak percaya kepada Muhyiddin dalam usaha menumbangkan PN, namun gagal menjatuhkan ahli Parlimen Pagoh tersebut.Muhyiddin hanya meletakkan jawatan selepas penarikan sokongan oleh kumpulan Umno 15 yang diketuai Presiden Umno Ahmad Zahid Hamidi dan bekas perdana menteri, Najib Razak.Sebelum itu, Muhyiddin juga menawarkan kerjasama rentas parti dengan tawaran yang bakal menyaksikan reformasi institusi berlaku di Malaysia seperti jawatan perdana menteri dihadkan kepada dua penggal dan peruntukan sama rata kepada semua ahli Parlimen.Hisommudin berkata, Anwar tiada pilihan kecuali mengeluarkan kenyataan untuk memfokuskan kepada Pilihan Raya Umum ke-15 (PRU15), namun timbul persoalan adakah ahli Parlimen Port Dickson itu tidak serik dan masih mahu menawarkan diri sebagai calon perdana menteri.Bagaimanapun katanya, sekiranya PH ingin beralih arah dan mengemukakan wajah lain sebagai “poster boy” mereka, masalah tetap akan timbul memandangkan pemimpin pelapis yang kuat tidak dibina gabungan itu.“Ketika ingin mengambil alih kerajaan, ternyata mereka amat terikat kepada faktor Anwar. Pilihan kepada ikon lain seakan tiada kekuatan dan keyakinan.“Bertitik tolak dengan episod kegagalan ini, PH Plus ternyata perlu membina barisan kepimpinan yang mampu menggantikan generasi sekarang,” katanya merujuk kepada kerjasama Ph dengan parti pembangkang lain seperti Warisan dan Pejuang.Dapatan itu turut diperakui oleh Felo kanan di Institut Hal Ehwal Antarabangsa Singapura, Oh Ei Sun yang bersetuju bahawa presiden PKR itu harus direhatkan.Katanya, sudah tiba masa untuk Anwar mengambil kedudukan seperti “penasihat kanan” PH.“Saya tidak nampak ada individu yang boleh menandingi reputasi beliau, tapi ada beberapa pemimpin kanan yang lebih muda daripada parti-parti komponen yang boleh mengambil tampuk kepimpinan secara kolektif.“Dari PKR, anaknya (Nurul Izzah), Fahmi Fadzil dan Rafizi, dan dari DAP boleh kemukakan Anthony Loke,” katanya kepada MalaysiaNow.Katanya, menggantikan Anwar dengan muka baru bakal menyegarkan semula PH.Hisomuddin menambah, lapisan baru kepimpinan perlu diberi ruang untuk meneroka dan menawarkan diri memimpin blok pembangkang dalam persiapan bagi PRU15.“Jika Anwar masih enggan, rakyat sudah tahu apa natijah dan keputusan dalam pasca pilihan raya nanti,” katanya.Tahun lalu Anwar cuba menjatuhkan Muhyiddin pada September dengan mendakwa mempunyai jumlah sokongan ahli Parlimen yang kukuh dan meyakinkan, namun tidak berjaya selepas gagal meyakinkan pihak istana.Tidak berapa lama selepas itu, MalaysiaNow mendedahkan butiran surat Zahid dan Najib yang menyokong Anwar untuk menggulingkan Muhyiddin.Eksperimen politik PHHisommudin menambah untuk kembali kuat PH perlu berani melakukan eksperimen politik.“Itu lebih baik dari mengekalkan strategi lama yang terbukti gagal berbanding mencuba strategi baru yang mungkin ada ruang untuk diterima.”Sementara itu, penganalisis politik dari Sarawak, Jeniri Amir berkata sukar untuk PH menggantikan muka lama sekiranya PRU15 diadakan dalam masa terdekat.“Sekiranya selepas PRU15 dia (Anwar) masih gagal, pada masa itu saya fikir sudah tiba masa untuk beliau berundur dan beri ruang kepada kepimpinan baru, kerana dia sudah gagal berkali-kali. Jika gagal lagi kali ini (PRU15), beliau perlu fikir secara serius untuk berundur dan bagi laluan kepada orang baru,” katanya kepada MalaysiaNow.Jeniri turut bersetuju PKR terutamanya tidak mempunyai pemimpin pelapis, selepas berlaku krisis dalaman yang menyaksikan ramai pemimpin utama keluar parti itu.“Pergolakan dalam PKR untuk beberapa tahun menyebabkan parti itu lemah apabila sebahagian pemimpin yang dilihat ada potensi mengambil keputusan drastik keluar daripada parti.“Malangnya walaupun sudah berusaha bersungguh-sungguh, perpecahan dalam pembangkang menyebabkan beliau kempunan hendak jadi perdana menteri,” kata Jeniri.Jeniri merujuk kepada kumpulan bekas menteri industri dan perdagangan antarabangsa, Mohamed Azmin Ali yang bertindak keluar PKR pada tahun lalu.


Pemimpin tertinggi Umno bertemu, rancangan bekerjasama dengan PH Perak mungkin gagal

Pemimpin tertinggi Umno dijangka menolak sebarang langkah bagi membentuk kerjasama dengan Pakatan Harapan (PH) di Perak, berikutan kekosongan jawatan selepas penyingkiran bekas menteri besar Ahmad Faizal Azumu Jumaat lepas.Anggota Majlis Tertinggi Umno, pembuat keputusan tertinggi parti itu sedang bermesyuarat malam ini beberapa jam selepas pertemuan yang serupa pemimpin Perikatan Nasional (PN) mengenai kemelut di negeri Perak.“Kerjasama dengan PH ditolak, walaupun cadangan itu datang daripada presiden parti,” kata satu sumber yang mengetahui tentang perbincangan tidak rasmi menjelang pertemuan malam ini.Sumber itu mengatakan pemimpin tertinggi parti berkeras supaya Umno kekal teguh dengan prinsip “Tidak kepada DAP, Tidak kepada Anwar”, merujuk kepada Presiden PKR Anwar Ibrahim.“Kerajaan Perak kekal di bawah PN. Umno bersama Bersatu dan PAS,” tambah sumber itu.Semalam, Presiden Umno Ahmad Zahid Hamidi, yang sebelum ini menyokong Anwar untuk menjatuhkan kerajaan PN berkata kerjasama dengan PH di Perak boleh dijadikan sebagai satu pilihan jika parti itu gagal mendapat sokongan PAS dan Bersatu.PAS dan Bersatu mengkritik tindakan Umno yang mengusulkan undi percaya terhadap Faizal dan kedua-duanya mengancam untuk tidak terlibat dalam usaha membentuk kerajaan baru di Perak.“Kerajaan Perak kekal di bawah PN. Umno bersama Bersatu dan PAS,” tambah sumber itu.Dewan Undangan Negeri (DUN) Perak didominasi 25 wakil rakyat Umno.Jika PAS dan Bersatu yang memiliki lapan kerusi enggan memberikan sokongan mereka, Umno memerlukan lima lagi sokongan daripada ahli Dewan Udangan Negeri PH untuk membentuk kerajaan negeri.DAP memiliki 16 kerusi, terbanyak dalam PH Perak, diikuti Amanah lima dan PKR tiga.Gerakan dan bebas masing-masing memiliki satu kerusi.Sementara itu, satu sumber memberitahu MalaysiaNow Umno mungkin meminta sokongan daripada lima Adun Amanah untuk berkuasa.“Bagaimanapun ia tidak selari dengan slogan ‘Tidak kepada DAP, Tidak kepada Anwar’ kerana Amanah merupakan sebuah parti yang selari dengan ‘abang-abangnya’ dalam PH,” kata sumber Amanah Perak.Cubaan MalaysiaNow bagi mendapatkan komen daripada Pengerusi Amanah Perak Asmuni Awi masih belum berjaya.


RoS buat keputusan secara bebas berhubung pindaan perlembagaan Umno, kata Hamzah

Menteri Dalam Negeri Hamzah Zainudin berkata sebarang keputusan yang dibuat Jabatan Pendaftaran Pertubuhan (RoS) berhubung permohonan pindaan perlembagaan oleh Umno, akan dilakukan jabatan itu secara bebas.
Mengulas sama ada RoS telah membuat keputusan berhubung pemohonan Umno itu, Hamzah berkata beliau difahamkan RoS masih belum mengeluarkan sebarang keputusan berhubung permohonan pindaan perlembagaan Umno.
“Buat masa ini, saya difahamkan RoS belum keluarkan surat (keputusan) lagi dan saya juga tidak tahu.
“Betul, saya menteri yang kawal RoS, tetapi keputusan RoS adalah keputusan yang dibuat oleh mereka secara independent,” katanya ketika ditanya pemberita selepas menyampaikan surat keputusan kewarganegaraan kepada 28 penerima semalam.
Pada Mei lepas, Umno meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas pilihan raya umum, untuk memberi ruang kepada ahli memfokus kepada gerak kerja pilihan raya. Notis pindaan perlembagaan itu dikemukakan kepada RoS pada 17 Mei.
Pada 7 Julai lepas, RoS dilaporkan memaklumkan keputusan berhubung permohonan pindaan perlembagaan Umno akan diketahui selewat-lewatnya pada 16 Julai ini.


Korea Selatan peroleh serpihan satelit pengintip Korea Utara

Korea Selatan berjaya memperoleh serpihan satelit pengintip Korea Utara sekali gus menandakan operasi mengesan serpihan roket yang dilancarkan pada akhir Mei berakhir, menurut tentera Seoul pada Rabu.
Ketua Turus Bersama (JCS) berkata bahawa tentera menaikkan beberapa bahagian penting roket dan satelit melalui operasi yang bermula 31 Mei dan berakhir lebih awal hari ini, lapor agensi berita Yonhap.
Pakar Korea Selatan dan AS telah menjalankan analisis terperinci terhadap serpihan dan mendapati serpihan satelit itu tidak memiliki kegunaan ketenteraan, menurut JCS.
Pada 31 Mei, Korea Utara melancarkan roket Chollima-1 baharu yang membawa satelit, Malligyong-1, tetapi terhempas ke dalam laut akibat enjin peringkat kedua mengalami masalah teknikal, menurut media kerajaannya.
Tentera Korea Selatan memulakan operasi mengesan serpihan sejurus selepas pelancaran dan menaikkan sebahagian roket pada 15 Jun di tengah-tengah jangkaan bahawa siasatan itu dapat memberi maklumat mengenai kemajuan program pembangunan roket jarak jauh Korea Utara.


Hari Malaysia tidak bererti bagi ibu dan anak beza kerakyatan

Ketika seluruh rakyat Malaysia menyambut kemeriahan Hari Malaysia, Aini duduk di ruang tamu sambil menyuap makanan untuk dua orang anaknya, Rayyan dan Hana yang berusia lapan dan enam tahun.
Ada ketika, Hana akan datang menghampirinya dan memberikan ciuman di pipi.
Aini membalasnya dengan senyuman dan pujian.
Dia memerhatikan kedua-dua anaknya.
Erti sambutan kemerdekaan dan ulang tahun pembentukan tanah air seakan tidak lagi memberikan keterujaan kepada Aini apabila mengenangkan nasibnya kini, seorang ibu dengan dua anak yang berbeza kerakyatan.
Lebih mencabar apabila kedua-dua anaknya didiagnos menghidap autisme, sejenis gangguan perkembangan neuro sepanjang hayat dan juga masalah lambat pertuturan.
Situasi di mana kedua-dua anaknya memerlukan perhatian lebih teliti, rawatan dan terapi oleh doktor dan pakar kesihatan.
Anak sulung Aini, Rayyan mendapat status kewarganegaraan Malaysia kerana lahir di negara ini dan mempunyai dokumen lengkap ketika pendaftaran.
Manakala adiknya yang lahir dua tahun kemudian merupakan warganegara India sejak tahun 2019.
Aini berkahwin dengan suaminya, seorang warganegara India yang bekerja di Riyadh, Arab Saudi pada tahun 2013.
Selepas melahirkan Rayyan di Malaysia, dia mengikut suaminya bekerja dan menetap di negara tersebut.
Disebabkan beberapa masalah, dia tidak sempat pulang ke Malaysia untuk melahirkan Hana.
Sejak itu, Aini berdepan tekanan apabila anaknya menjadi individu tanpa kerakyatan selepas permohonan mendapatkan taraf kewarganegaraan ditolak kerajaan.
"Sukar untuk saya sebutkan ini. Tetapi, seolah-olah saya belum lagi merdeka daripada kesusahan ini.
"Kesusahan untuk pastikan anak-anak saya bergelar warganegara, milik tanah air ini.
“Macam mana saya nak berdepan situasi anak berbeza kerakyatan sedangkan kedua-dua mereka dilahirkan oleh saya, seorang anak Malaysia?" katanya kepada MalaysiaNow ketika lawatan di rumahnya di Batu Caves, Selangor.
Aini memberitahu, dia membuat permohonan kewarganegaraan kepada kedutaan Malaysia di Arab Saudi dengan menyatakan anak perempuannya itu tidak memiliki sebarang dokumen meskipun sijil kelahiran.
Katanya, permohonan dibuat di bawah Perkara 15 (2) Perlembagaan Persekutuan yang memperuntukkan permohonan kewarganegaraan bagi anak yang berumur bawah 21 tahun.
"Permohonan dibuat pada tahun 2018. Saya buat panggilan ke Putrajaya dari Riyadh hampir setiap hari bertanyakan  perkembangan terkini status permohonan.
"Tetapi tak pernah dapat bercakap dengan pegawai yang mengendalikan permohonan. Akhirnya saya dapat tahu keputusan pada Ogos 2019.
"Sedangkan tarikh surat dikeluarkan pada November 2018 menyatakan permohonan ditolak. Saya dimaklumkan tentang status itu sangat lambat."
Tidak mahu tinggal di luar negara
Bercerita lebih lanjut, Aini berkata dirinya tidak boleh menyesuaikan diri tinggal di negara orang.
Malah, anak-anaknya yang istimewa itu juga sangat muram dan tidak aktif sepanjang menetap di sana.
Ini kerana, kata Aini, mereka tidak mengenali sesiapa dan tidak boleh menjalani kehidupan seperti berada di negara sendiri yang di kelilingi rakan-rakan serta ahli keluarga.
Sebelum pandemik Covid-19 menggila pada 2020, Aini membuat keputusan untuk pulang ke tanah air.
Tetapi prosesnya tidak mudah kerana Hana tidak mempunyai pasport antarabangsa.
Ketika itu, dia dan suami tekad untuk mendapatkan kerakyatan India supaya Hana boleh dibawa pulang ke Malaysia menggunakan pasport negara berkenaan.
"Hana sendiri tak pernah ke India jumpa nenek dan datuknya. Dia bukan orang sana. Pasportnya sahaja.
"Dia membesar di sini, Malaysia. Saya sebagai ibu didik mereka dengan budaya dan nilai Melayu seperti mana saya dibesarkan oleh ibu bapa.
"Kerana itu saya mahu dia mendapat kewarganegaraan Malaysia," katanya sebak.
Masalah pendidikan dan kesihatan
Disebabkan kerakyatan berbeza, kedua-dua anaknya tidak boleh bersekolah di sekolah yang sama.
Rayyan bersekolah di sebuah sekolah rendah kebangsaan berdekatan rumah ibu bapa Aini.
Manakala Hana sukar untuk mendaftar di pra sekolah kerajaan.
Setiap hari, Aini akan menghantar Hana ke pusat pembelajaran kanak-kanak istimewa dan pendidikan khas untuk memastikan anaknya boleh bergaul dengan rakan sebaya dan belajar dengan baik.
Selain itu, Aini juga perlu membawa anak-anaknya melalukan rawatan dan terapi di Hospital Tunku Azizah, Kuala Lumpur setiap tiga bulan sekali.
Dia berkata, kedua-dua rutin itu menelan kos yang tinggi kerana anaknya seorang warga asing.
Pertama, kos pendidikan yang menelan belanja sekitar RM1000 sebulan kerana proses untuk mendapatkan tempat di sekolah kerajaan menggunakan kerakyatan asing adalah sukar.
Kedua, kos sebanyak RM160 dibayar setiap kali lawatan ke hospital.
"RM120 untuk pendaftaran dan RM40 untuk rawatan.
“Itu tidak termasuk kos lain seperti tambang e hailing dan perkara lain," katanya dan menambah dia perlu membuat banyak carian tentang yuran sekolah yang berpatutan dan mampu dibayar setiap bulan.
Kini, Aini masih tidak berputus asa dalam membuat permohonan mendapatkan kewarganegaraan untuk Hana.
Dia sudahpun mengemukakan permohonan di bawah Perkara 14 Perlembagaan Persekutuan iaitu pengesahan taraf kewarganegaraan seseorang berdasarkan status kewarganegaraan ibu atau bapa.
"Bagaimanapun saya dimaklumkan bahawa permohonan itu sedang dibekukan selepas keputusan mahkamah tinggi tahun lalu," katanya merujuk kepada keputusan Mahkamah Tinggi pada 9 September 2021 yang mengiktiraf anak kepada ibu warganegara Malaysia yang dilahirkan di luar negara mempunyai hak automatik menjadi rakyat Malaysia.
Menurut Aini, dia tidak akan menyerah kalah dan berputus asa dalam memperjuangkan hak anaknya menjadi rakyat Malaysia.


Kerajaan kaji benarkan pelarian, pencari suaka bekerja di sektor perladangan

Kerajaan melalui Majlis Keselamatan Negara (MKN) sedang mengkaji dan meneliti semula kemungkinan penggunaan tenaga kerja sementara daripada komuniti pelarian dan pencari suaka di Malaysia, dalam usaha menangani isu kekurangan tenaga kerja di sektor perladangan.
Timbalan Perdana Menteri yang juga Menteri Perladangan dan Komoditi Fadillah Yusof berkata pada masa ini, kerajaan di bawah MKN jelas tidak membenarkan pelarian atau pencari suaka untuk bekerja di semua sektor di Malaysia termasuk sektor perladangan.
“Sebelum ini terdapat projek rintis yang dilaksanakan oleh kerajaan bagi membenarkan golongan pelarian ini bekerja, namun projek ini tidak berjaya dan perkara ini dalam kajian semula oleh pihak MKN,” katanya semasa sesi penggulungan perbahasan Rang Undang-undang Perbekalan 2023 di Dewan Negara di Kuala Lumpur hari ini.
Perkara tersebut dibangkitkan Senator Dominic Lau Hoe Chai yang mencadangkan kementerian berkenaan meneliti penggunaan tenaga kerja sementara daripada komuniti pelarian atau pencari suaka bagi menangani isu kekurangan tenaga buruh di sektor perladangan negara.
Selain itu, Fadillah juga berkata kerajaan sentiasa komited untuk mendukung sektor agrikomoditi di sebalik pelbagai cabaran yang dihadapi menerusi pelbagai usaha bagi memastikan produk sektor berkenaan berdaya saing, selain penekanan terhadap aspek pembangunan dan pengkomersialan teknologi.
"Kementerian ini sentiasa komited dalam melaksanakan pelbagai kaedah dalam memodenkan peralatan dan kaedah penanaman dalam sektor sawit termasuk mempergiat promosi penggunaan mekanisasi dan automasi melalui Konsortium Penyelidikan Mekanisasi dan Automasi Sawit (Marcop),” katanya.
Jelas beliau, kementerian berkenaan dan pihak industri turut membiayai Marcop melalui geran padanan sebanyak RM60 juta secara keseluruhan pada 2021 dan sebanyak 23 permohonan telah diterima sehingga kini.
"Pada masa sama, dana berjumlah RM50 juta turut disediakan pada tahun ini melalui geran sepadan yang diumumkan semasa Belanjawan 2023 untuk menggalakkan automasi serta perladangan melalui penggunaan robotik dan kecerdasan buatan (AI),” katanya.
Mengenai menaik taraf pelaksanaan program biodiesel daripada B10 ke B30 seperti yang disasarkan dalam Rancangan Malaysia ke-12 (RMK12), Fadillah berkata perluasan program berkenaan adalah tertakluk kepada ketersediaan infrastruktur di depoh-depoh yang terlibat dan akan mengambil masa sekurang-kurangnya tiga hingga empat tahun.
“Terdapat keperluan untuk menyemak semula sasaran tersebut dan ketika ini, program B10 dalam sektor pengangkutan adalah mandatori di Malaysia dan program B20 telah pun dilaksanakan di Langkawi, Labuan, Sarawak (kecuali Bintulu),” tambahnya.
Dalam RMK12, kerajaan menyasarkan pengenalan program biodiesel B30 menjelang 2025.


Ahli Parlimen BN ikrar sokong Muhyiddin, ketepi presiden Umno

Ahli-ahli Parlimen Barisan Nasional (BN) terdiri dari Umno, MCA dan MIC hari ini mengumumkan kesepakatan mereka untuk kekal menyokong Muhyiddin Yassin, sehari selepas Presiden Umno Ahmad Zahid Hamidi mengumumkan Umno menarik semula sokongan kepada perdana menteri.“Dalam keadaan negera sedang berhadapan krisis kesihatan dan ekonomi, kelangsungan hidup rakyat jauh lebih penting daripada percaturan parti-parti politik.“Sehubungan dengan itu, ahli-ahli Parlimen menyokong Muhyiddin Yassin sebagai perdana menteri untuk meneruskan agenda membela rakyat,” kata mereka dalam kenyataan hari ini.Dalam kenyataan mereka di luar saluran BN, ahli-ahli Parlimen berkata pendirian mereka selari dengan kelonggaran yang diberikan Majlis Kerja Tertinggi Umno, membenarkan mereka untuk memutuskan sama ada menarik semula sokongan atau tidak terhadap Muhyiddin.BN memiliki 41 ahli Parlimen termasuk Zahid, bekas perdana menteri Najib Razak dan beberapa orang lagi ahli Parlimen yang lantang menyerang Muhyiddin.Dalam pengumuman pagi tadi, Zahid berkata Muhyiddin gagal memenuhi syarat yang ditetapkan parti itu untuk menyokong kerajaan Perikatan Nasional.“Umno mendesar agar Muhyiddin dapat berundur diri secara terhormat bagi membolehkan seorang perdana menteri baru dilantik bagi tempoh yang terhad,” katanya.Zahid mendakwa kerajaan telah gagal menguruskan krisis Covid-19, menuduh proklamasi darurat digunakan untuk kepentingan politik sehingga menjejaskan ekonomi negara.Bagaimanapun, difahamkan majoriti besar ahli Parlimen Umno tetap dengan keputusan mereka untuk tidak menarik sokongan terhadap Muhyiddin walaupun Zahid mengeluarkan kenyataan tersebut.MalaysiaNow turut melaporkan Zahid telah memberikan kebenaran kepada ahli Parlimen itu pilihan sama ada untuk kekal bersama kerajaan walaupun Umno menarik sokongannya terhadap Muhyiddin, namun kenyataannya pagi tadi tidak menyatakan perkara ini.


SC tetapkan garis panduan pastikan kebebasan agensi penarafan kredit

Suruhanjaya Sekuriti (SC) hari ini sekali lagi menegaskan bahawa agensi penarafan kredit (CRA) mesti mematuhi garis panduan yang yang ditetapkan badan berkanun itu bagi memastikan kebebasan proses penilaian kredit tanpa sebarang kompromi.Dalam sebuah kenyataan, SC berkata ia termasuklah menetapkan pelantikan ahli lembaga pengarah dan CEO CRA tertakluk kepada penilaian yang wajar dan perlu mendapat kelulusan dari SC.Menurut SC, di bawah garis panduan CRA itu, agensi penarafan ditetapkan untuk menubuhkan jawatankuasa penarafan yang terdiri daripada “individu berkelayakan dan bebas” bagi menetapkan atau memutuskan semua penarafan kredit.Langkah itu, katanya, boleh mengelakkan penglibatan lembaga pengarah dan pemegang saham dalam perbincangan dan keputusan penarafan yang dibuat.SC turut berkata ia akan terus mengambil langkah proaktif untuk mengukuhkan kebebasan penarafan dan objektiviti.Sekiranya perlu, SC berkata ia akan mengenakan syarat tambahan terhadap kelulusan yang diberikan kepada pemohon“Melangkah ke hadapan, SC berhasrat untuk menjadikannya satu keperluan bagi majoriti ahli lembaga pengarah (di kedua-dua syarikat induk dan syarikat penarafan) serta jawatankuasa penarafan terdiri daripada ahli bebas dan bagi sebarang keputusan dalam memberikan dividen kepada pemegang saham memerlukan kelulusan dari SC terlebih dahulu bagi memastikan CRA terus beroperasi dengan sumber yang mencukupi untuk mengekalkan operasi penarafannya,” kata SC sambil menambah ia sedang mengkaji mengenai komposisi jawatankuasa penarafan yang ditetapkan.Kenyataan SC hari ini adalah susulan selepas RAM Holdings meluluskan usul membenarkan pengambilalihan pemilikannya dengan pemegang saham tunggal terbesar iaitu CTOS Digital.Lebih dari 93% ahli yang menyertai mesyuarat agung tahunan agensi itu memberikan undi menyokong pemindaan perlembagaan syarikat yang memansuhkan larangan pemegang tunggal memiliki lebih 20% saham syarikat.Usul untuk meminda klausa tersebut dibuat oleh CTOS Digital, satu lagi agensi penarafan kredit yang berkait dengan Brahmal Vasudevan melalui firma ekuitinya, Creador.Langkah itu kali pertama dilaporkan MalaysiaNow minggu lalu selepas melihat notis AGM, di mana ia menimbulkan persoalan dalam pasaran modal di sebalik rancangan CTOS Digital untuk memiliki majoriti saham dalam syarikat tersebut.Berhubung apa yang dibangkitkan laporan itu, SC menjelaskan bahawa sebarang perubahan pegangan saham yang mengakibatkan pemegang tunggal mengawal sebanyak 20% atau lebih modal berbayar CRA memerlukan kelulusan dari SC terlebih dahulu.“Kelulusan awal dari SC juga diperlukan untuk sebarang peningkatan terkumpul berikutnya dalam pegangan saham sebanyak 10% atau lebih daripada modal berbayar CRA. Kedua-dua keperluan ini ditetapkan di bawah garis panduan CRA.““Selain daripada memperoleh pegangan saham dalam CRA sedia ada, permohonan juga boleh dibuat untuk penubuhan dan pendaftaran agensi penarafan ketiga, tertakluk kepada keperluan yang dinyatakan dalam garis panduan CRA. Pemegang saham CRA boleh menjadi syarikat, termasuk syarikat tersenarai awam, selaras dengan amalan serupa di bidang kuasa lain.“


Krisis pinjaman pendidikan dalam kalangan graduan Malaysia

2020 merupakan tahun yang mencabar kerana dunia dilanda dengan pandemik Coronavirus atau lebih dikenali sebagai Covid-19.Sesungguhnya, landskap Covid-19 banyak mengubah kehidupan seharian manusia, ia secara tidak langsung turut menjejaskan kehidupan graduan yang baru sahaja tamat pengajian kerana mengalami krisis pembayaran balik pinjaman pendidikan.Walaupun hal ini bukan merupakan satu isu baru namun Covid-19 telah menjadikannya bertambah serius, dan diburukkan lagi dengan keadaan ekonomi yang tidak menentu pada masa kini.Statistik utama tenaga buruh, Jabatan Perangkaan Malaysia menunjukkan kadar pengangguran juga meningkat sebanyak 3.9% pada Mac 2020.Setelah tamat pengajian graduan bukan sahaja memiliki segulung ijazah yang diidam-idamkan, mereka turut memikul bebanan hutang pengajian.Isu ini masih dipandang enteng oleh sesetengah masyarakat kerana mereka tidak menanggung nasib yang sama.Golongan yang sering mempunyai masalah ini sudah semestinya terdiri daripada kumpulan B40.Kesukaran untuk menempatkan diri dalam sektor pekerjaan tetap turut memburukkan lagi keadaan, majikan pula menetapkan kriteria tertentu terutamanya perlu memiliki pengalaman sebelum diambil bekerja.Demi mengubah keadaan ini para penuntut perlu berfikir dan bertindak di luar kotak semasa mereka masih bergelar mahasiswa.Jadual pembelajaran pada masa kini yang lebih kondusif dan tidak tertumpu kepada kelas atau kuliah sepanjang waktu mengurangkan bebanan pelajar.Malahan pihak pengajian tinggi turut memperkenalkan sistem pembelajaran kendiri dan dalam talian yang banyak membantu para pelajar.Waktu yang lebih fleksibel ini menguntungkan pelajar, kerana mereka dapatmenggunakan waktu itu dengan perkara yang membantu kehidupan mereka ke arah yang lebih baik.Pelajar yang bijak mengambil peluang banyak melakukan kerja-kerja sambilan yang dapat menjana pendapatan sebagai wang saku tambahan.Oleh itu, gaji yang diperoleh dapat menampung perbelanjaan seharian dan mereka kurang bergantung kepada pinjaman pendidikan semata-mata.Kedai serbaneka, pasar raya, dan kafe banyak menjadi pilihan pelajar untuk menjadi pekerja sambilan kerana dapat berkerja mengikut syif yang sesuai dengan jadual kelas mereka.Selain itu, dunia perniagaan yang boleh diibaratkan sebagai cendawan tumbuh selepas hujan ini mula diceburi oleh pelbagai lapisan masyarakat.Bukan sahaja mereka yang berlatarbelakangkan perniagaan atau memiliki kelulusan dalam bidang ini mula menapak sebagai ahli perniagaan.Jelas dapat kita lihat peniaga dan usahawan kini terdiri daripada mereka yang percaya kepada diri dan berani mengambil risiko.Tidak kurang hebatnya ramai pelajar yang masih menuntut dalam pelbagai bidang turut menceburi bidang ini.Dengan adanya, platform yang mudah dicapai dan percuma seperti media sosial memudahkan lagi urusan jual beli.Hal ini banyak membantu dalam pengiklanan barangan yang ingin dijual, selain daripada dapat mencapai jumlah tontonan yang tinggi media sosial juga merupakan medium penyampaian maklumat yang paling berkesan.Disebabkan itu kebanyakan pelajar boleh mengambil langkah dengan memulakan perniagaan secara kecil-kecilan bagi menampung perbelanjaan mereka, yuran pengajian dan menabung untuk masa hadapan.Keluarga turut memainkan peranan penting terutama ibu bapa sebelum memilih untuk mengambil pinjaman pendidikan kepada anak-anak dan perlu memikirkan beberapa kemungkinan yang boleh berlaku sebelum membuat perjanjian dengan pihak peminjam.Pelajar juga perlu mencari peluang tidak hanya bergantung kepada pinjaman pendidikan semata-mata malah boleh mencuba mendapatkan biasiswa, tajaan mahupun bantuan pendidikan daripada pelbagai pihak.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Sarawak sambut baik pembukaan muzium terbesar di Malaysia

Pemimpin Sarawak mengalu-alukan pembukaan Muzium Budaya Borneo, yang merupakan muzium terbesar di negara ini dan kedua terbesar di Asia Tenggara, mengatakan ia akan menyumbang kepada pertumbuhan ekonomi negeri selain mengekalkan warisan budayanya.Terletak di tengah-tengah pusat bandar Kuching, Muzium Budaya Borneo dijangka akan membuka pintunya kepada orang ramai minggu ini.Muzium itu akan menempatkan ratusan artifak bersejarah di lima tingkat, dengan keluasan ruang kira-kira 31,000 meter persegi.Premier Sarawak Abang Johari Openg berkata kompleks bernilai RM323 juta itu akan membantu pertumbuhan ekonomi dalam negeri di samping melindungi warisannya yang kaya.Sebahagian daripada artifak sejarah yang dipamerkan di Muzium Budaya Borneo.“Konsep menggunakan muzium sebagai perangsang pertumbuhan ekonomi budaya sudah terbukti dan membuahkan kejayaan, ia semakin popular di negara maju dan membangun.“Jabatan Muzium Sarawak boleh memainkan peranan yang lebih besar dalam menghubungkan budaya dengan kreativiti, sekali gus menggalakkan pertumbuhan industri budaya dan kreatif kita di bawah bidang kuasa kementerian pelancongan, industri kreatif dan seni persembahan,” katanya pada majlis pelancaran muzium itu hujung minggu lalu.Muzium Budaya Borneo akan mempamerkan objek sejarah semula jadi, bahan arkeologi dan budaya secara bertema, selain turut menyediakan ruang untuk kanak-kanak dan galeri seni dan kraf tangan.Bangunan muzium juga direka bentuk bagi penerapan kemajuan digital, menampilkan pameran interaktif sambil memastikannya sentiasa dikemas kini ketika kemajuan global terus berkembang.Menteri Pelancongan, Industri Kreatif dan Seni Persembahan Abdul Karim Rahman Hamzah berkata seni bina bangunan itu sendiri akan meningkatkan dan menghidupkan semula imej seluruh bandar.“Ia akan menjadi lokasi tumpuan dan destinasi yang mesti dikunjung pelancong,” katanya.“Saya yakin Muzium Budaya Borneo, selain Muzium Sarawak sebelumnya akan menjadi kebanggaan rakyat Sarawak.”Karim juga berkata Sarawak akan mencari peluang kerjasama penyelidikan bersepadu dengan institusi pengajian tinggi, pemain industri dan pihak berkepentingan lain sebagai sebahagian daripada usaha dokumentasi dan pemeliharaan bahan budaya di negeri itu melalui pengiktirafan Unesco.


11 maut, 17 terperangkap dalam letupan lombong di Colombia

Sebelas pelombong terbunuh manakala 17 yang lain terperangkap dalam kejadian letupan di sebuah lombong di Colombia.
Insiden berlaku pada Selasa di Sutatausa yang terletak kira-kira 45 batu dari ibu kota Bogota ketika lebih 30 pelombong sedang menjalankan aktiviti perlombongan bawah tanah, menurut United Press International (UPI).
Pegawai tempatan berkata mereka percaya letupan itu disebabkan oleh pengumpulan gas. Sekurang-kurangnya empat orang yang berada di bawah tanah sempat melarikan diri.
Seorang pegawai bomba memberitahu media tempatan bahawa letupan bermula di satu lubang sebelum ia merebak ke empat lubang yang lain.
“Apa yang berlaku di lombong Sutatausa merupakan tragedi malang, dengan 11 orang maut. Kami sedang berusaha sedaya upaya bersama kerajaan Cundinamarca untuk menyelamatkan pekerja yang terperangkap,” lapor UPI memetik ciapan Presiden Colombia Gustavo Petro di Twitter pada Rabu.
Gabenor Cundinamarca Nicolas Garcia berkata anggota penyelamat tempatan sedang berusaha untuk memindahkan pelombong yang terperangkap. Setakat ini enam pelombong berjaya diselamatkan.
“Penyelamat sudah sampai ke tempat mangsa berada pada kedalaman 900 meter [2,952 kaki],” kata Garcia.


Jokowi terima suntikan pertama vaksin Covid-19

Presiden Indonesia Joko Widodo (Jokowi) hari ini menerima suntikan pertama vaksin Covid-19 di republik itu bagi meningkatkan keyakinan rakyatnya terhadap vaksin berkenaan.Majlis “Suntikan Perdana” di Istana Presiden di Bogor itu, disiarkan secara langsung menerusi Youtube Sekretariat Presiden, hari ini.Jokowi diberikan suntikan vaksin Sinovac pada pukul 9.40 pagi waktu Indonesia barat, sebelum diikuti beberapa menteri Kabinetnya serta Ketua Polis Indonesia, Idham Azis dan Panglima Tentera Indonesia, Hadi Tjahjanto.Proses vaksinasi itu akan diteruskan ke provinsi-provinsi lain secara serentak mulai esok, dengan keutamaan diberikan kepada petugas kesihatan, pemimpin setempat dan seterusnya, rakyat Indonesia.Pada 11 Januari lepas, Badan Pengawas Obat dan Makanan Indonesia (BPOM) meluluskan penggunaan vaksin Sinovac dari China bagi membolehkan proses suntikan vaksin di republik itu, bermula hari ini.Pada 16 Disember lepas, Jokowi mengumumkan vaksin Covid-19 itu akan diberikan secara percuma kepada rakyat republik berkenaan dengan menyasarkan suntikan kepada 182 juta penduduk daripada jumlah penduduk Indonesia yang hampir 290 juta.Suntikan tidak termasuk kanak-kanak dan mereka yang berusia 60 tahun ke atas serta golongan berisiko seperti ibu mengandung dan sebagainya.Sebelum itu, pada 6 Disember lepas, Indonesia menerima sebanyak 1.2 juta dos vaksin Covid-19 dari China dan sebanyak 1.8 juta dos lagi vaksin diterima pada 31 Disember lepas, manakala 15 juta lagi vaksin diterima semalam.Kerajaan Indonesia juga telah memeterai perjanjian membeli 426 juta lagi dos vaksin dari Astrazeneca, Pfizer dan Novovax.


Badan profesor jarakkan diri dari 'profesor Melayu' isytihar sokong Anwar

Majlis Profesor Negara (MPN) yang mewakili lebih 3,000 ahli akademik kanan di seluruh negara menjarakkan diri daripada deklarasi sebuah kumpulan yang menggelarkan diri mereka sebagai "profesor Melayu" yang mengumumkan sokongan terhadap Anwar Ibrahim, di mana ia dilihat cuba meningkatkan penerimaan terhadap presiden PKR itu dalam kalangan pengundi Melayu menjelang hari pengundian 19 November.
Dalam satu kenyataan, majlis yang turut dianggotai lebih 7,000 profesor madya dan 200 pakar industri, berkata ramai dalam kalangan dari kumpulan itu sudah bersara, sambil menambah ada juga sebahagian daripada  mereka merupakan sebahagian ”gerakan tertentu".
"(Oleh itu, mereka) tidak lagi boleh menggunakan gelaran profesor, kecuali jika dilantik sebagai profesor emeritus," kata presiden majlis itu, Raduan Che Rose.
Terdahulu, sekumpulan individu yang menggelarkan diri mereka sebagai G70 mengadakan sidang media di Petaling Jaya untuk mengisytiharkan sokongan kepada Anwar sebagai perdana menteri.
Antara nama yang terlibat dalam dokumen deklarasi itu yang dilihat MalaysiaNow termasuk beberapa teman rapat ketua PKR itu sejak beliau masih bersama Angkatan Belia Islam Malaysia (Abim), selain pensyarah dari Universiti Islam Antarabangsa di mana Anwar pernah menjadi presiden sebelum beliau dipecat daripada kerajaan pada tahun 1998.

Antara terlibat termasuk Osman Bakar, rakan lama Anwar yang bertugas di Institut Pemikiran dan Tamadun Islam Antarabangsa atau Istac, sebuah pertubuhan yang berkait rapat dengan presiden PKR itu, selain Muhammad Nor Manuty, seorang pemimpin PKR dan bekas senator.
“Setelah membuat pertimbangan sewajarnya terhadap calon-calon perdana menteri, kami berpendirian bahawa Anwar Ibrahim adalah satu-satunya tokoh dengan kewibawaan dan pengalaman serta integriti yang mampu memimpin masyarakat majmuk dengan berteraskan Islam sebagai agama persekutuan, serta memulihkan reputasi negara di mata dunia,” kata deklarasi itu.
Deklarasi itu dibuat selepas beberapa siri tinjauan menunjukkan Anwar yang merupakan calon perdana menteri Pakatan Harapan masih mengalami defisit kepercayaan dalam kalangan sebahagian besar pengundi Melayu.
Tinjauan terbaru oleh badan pendapat awam global YouGov pula meletakkan calon perdana menteri Perikatan Nasional Muhyiddin Yassin sebagai tokoh paling popular dalam kalangan empat calon perdana menteri termasuk Anwar, Perdana Menteri Ismail Sabri Yaakob dan bekas perdana menteri Dr Mahathir Mohamad.
Tinjauan terbaru itu senada dengan satu lagi tinjauan serupa oleh Universiti Utara Malaysia, yang menunjukkan Muhyiddin dipilih sebagai pemimpin paling dipercayai bagi memegang jawatan tertinggi dalam negara itu.


Amanah tanding 8 kerusi di Selangor, terbuka kepada pertukaran

Parti Amanah Selangor mengesahkan akan mempertahankan lapan kerusi Dewan Undangan Negeri pada Pilihan Raya Negeri (PRN) Selangor bulan depan dan dijangka menampilkan 50% calon muka baharu.
Pengerusinya Izham Hashim berkata kerusi yang dimenangi parti itu pada Pilihan Raya Umum ke-14 (PRU14) lalu iaitu Sabak, Meru, Pandan Indah, Hulu Kelang, Morib, Seri Serdang, Sungai Ramal dan Taman Templer.
“Kita sudah dapat jumlah kerusi masing-masing, fasa ini kita terbuka untuk buat pertukaran (dengan parti lain dalam gabungan Pakatan Harapan-Barisan Nasional) tapi itu (proses) suka sama suka.
“Setakat ini ada dengar (berkaitan pertukaran) tapi belum lagi ada apa-apa (tindakan), kita masih ada masa…Kita bukan semata-mata mahu bertanding, tapi nak tengok juga...kebolehmenangan di tempat itu,” katanya pada sidang media selepas mekawat ke lokasi projek pelebaran Persiaran Mohktar Dahari, Puncak Perdana di Shah Alam semalam.
Menurut beliau pertukaran suka sama suka dijangka selesai pada pertengahan minggu depan.
Mengulas lanjut, Izham berkata parti itu dijangka menampilkan 50 peratus calon muka baharu selain mengekalkan kuota 30 peratus untuk calon wanita.
“Calon Amanah dijangka seimbang. Saya tak boleh nak umum siapa-siapa, tetapi saya bagi tahu kombinasi antara penyandang, muka baharu dan orang lama yang diberi nafas baharu,” katanya.
Suruhanjaya Pilihan Raya (SPR) hari ini menetapkan hari pengundian bagi pelaksanaan PRN di enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan akan berlangsung serentak pada 12 Ogos, dengan hari penamaan calon pada 29 Julai.


Kerangka jaringan keselamatan ekuiti tidak ambil hak kaum lain, kata PM

Cadangan memperkenalkan kerangka jaringan keselamatan ekuiti dalam Rancangan Malaysia Ke-12 (RMK12) tidak akan mengambil hak kepentingan kaum lain, kata Perdana Menteri Ismail Sabri Yaakob.Ketika membentangkan RMK12 di Dewan Negara hari ini, beliau berkata syarikat swasta tidak tertakluk kepada cadangan tersebut, sebaliknya tertakluk kepada peraturan sedia ada di bawah kawal selia sektor yang berkenaan.“Ini bagi memastikan penjualan saham dan syarikat oleh syarikat tempatan kepada pemilik asing akan dapat dikawal dan seterusnya dapat memastikan pemilikan ekuiti Bumiputera tidak terhakis,” katanya.Kerangka tersebut, kata beliau akan diperkenalkan supaya penjualan saham atau syarikat milik agensi mandat Bumiputera, hanya ditawar dan dijual kepada konsortium, syarikat atau individu Bumiputera yang lain.Beliau berkata  antara agensi mandat Bumiputera terlibat ialah Permodalan Nasional Berhad (PNB) yang menyumbang peratusan terbesar kepada pemilikan ekuiti Bumiputera serta Majlis Amanah Rakyat (Mara) dan Ekuiti Nasional Berhad (Ekuinas).Ismail juga memberi jaminan agenda Bumiputera akan terus diperkasa seperti yang termaktub dalam Perkara 153 Perlembagaan Persekutuan, namun pada masa sama akan terus memberi perhatian kepada Keluarga Malaysia yang berpendapatan rendah, kumpulan khusus dan golongan mudah terjejas tanpa mengira kaum.“Hasrat kerajaan adalah untuk mencapai pembangunan sosioekonomi yang lebih adil dan saksama serta inklusif selaras dengan semangat Keluarga Malaysia,” katanya.


589 kes baru Covid-19, 409 pesakit pulih hari ini

Sebanyak 589 kes jangkitan baru Covid-19 dilaporkan hari ini menjadikan jumlah kes kumulatif 18,129.Daripada jumlah kes itu sebanyak 586 merupakan penularan tempatan manakala 3 adalah kes import.Sabah kekal mencatatkan jumlah jangkitan tertinggi iaitu sebanyak 340 kes atau 51.6%.Ketua Pengarah Kesihatan Dr Noor Hisham Abdullah berkata, kes aktif dan kebolehjangkitan kini berjumlah 5,955 (32.79%) dengan 103 ditempatkan di Unit Rawatan Rapi termasuk 31 memerlukan bantuan alat pernafasan.“Jumlah mereka yang sembuh dan dibenarkan pulang adalah 409,” kata Noor Hisham, sambil menambah kes sembuh sepenuhnya berjumlah 12,014,” katanya dalam sidang media harian.Tiga kes kematian baru turut dilaporkan hari ini menjadikan jumlah keseluruhan sebanyak 170 orang atau 0.94%.Katanya, kes harian Covid-19 di Selangor adalah sebanyak 150 kes, diikuti Perak (52); Kedah (31); Pulau Pinang (16); Negeri Sembilan (11); Kuala Lumpur (10); Wilayah Persekutuan Labuan (6); Sawarak (4); Melaka (2); Kelantan (2) dan Putrajaya (1).Mengulas lanjut mengenai kes kematian hari ini, Noor Hisham berkata kes ke-168 melibatkan kes 12,170 merupakan seorang wanita berusia 54 tahun mempunyai penyakit darah tinggi, kecing manis, jantung dan kelenjar tiroid.Mangsa dirawat di Hospital Queen Elizabeth, Sabah.“Kes kematian ke-169 pula merupakan seorang lelaki berusia 68 tahun merupakan kes 15,303 dirawat di Hospital Tawau dan mempunyai masalah penyakit kencing manis,” katanya.Kes kematian terakhir hari ini membabitkan seorang wanita wanita berusia 100 tahun dirawat di Hospital Duchess of Kent dan merupakan kes 13,844.


Bicara kes rogol Adun Tronoh dipindah ke Mahkamah Tinggi

Perbicaraan kes rogol pembantu rumah warga Indonesia yang dihadapi bekas ahli Majlis Mesyuarat Kerajaan negeri (Exco) Perak Paul Yong Choo Kiong akan didengar di Mahkamah Tinggi Ipoh.Mahkamah Persekutuan memutuskan demikian setelah panel tiga hakim yang dipengerusikan Ketua Hakim Negara Tengku Maimun Tuan Mat hari ini membenarkan rayuan Yong supaya kesnya itu dipindahkan dari Mahkamah Sesyen ke Mahkamah Tinggi.Perbicaraan di Mahkamah Sesyen belum bermula kerana menunggu rayuan pemindahan kes berkenaan.Tengku Maimun yang bersidang bersama Hakim Mahkamah Persekutuan Mohd Zawawi Salleh dan Mary Lim Thiam Suan membuat keputusan itu selepas meneliti hujahan bertulis yang difailkan peguam Yong serta tiada bantahan daripada pihak pendakwaan terhadap rayuan itu.“Ini adalah keputusan sebulat suara kami dan kami tidak menemukan kekhilafan dalam rayuan ini. Rayuan dibenarkan, perintah Mahkamah Rayuan diketepikan. Kes ini akan dipindahkan ke Mahkamah Tinggi,” kata Tengku Maimun yang kemudian menetapkan 21 Disember untuk kes itu disebut di Mahkamah Tinggi.Terdahulu, Timbalan Pendakwa Raya K.Mangai memaklumkan mahkamah bahawa beliau diarahkan agar tidak membantah rayuan Yong itu.Peguam Rajpal Singh, yang mewakili Yong berkata perbicaraan diadakan di Mahkamah Tinggi setelah kedua-dua pihak mencapai “persetujuan” seperti yang dibangkitkan dalam penghakiman dengan keputusan majoriti 2-1 panel tiga Hakim Mahkamah Rayuan.Pada 10 Februari lepas, Hakim Mahkamah Rayuan Yaacob Md Sam dan Kamaludin Md Said menolak permohonan Yong itu manakala Hakim Rhodzariah Bujang menentang keputusan berkenaan.Semasa ditemui di luar mahkamah, Rajpal yang mewakili Yong bersama peguam Salim Bashir, memberitahu media bahawa pasukan pembelaan memohon kes itu dibicarakan di Mahkamah Tinggi kerana kes itu melibatkan isu perlembagaan terutama berkaitan Akta Perlindungan Saksi 2009.Beliau berkata pasukan pembelaan akan mencabar akta berkenaan berikutan dua saksi utama akan memberi keterangan secara tertutup.“Dengan cara ini pasukan pembelaan dan tertuduh tidak akan dapat mengakses sepenuhnya kerana kami tidak dapat melihat saksi secara langsung. Kami akan membangkitkannya semasa sebutan kes di Mahkamah Tinggi,” katanya.Pada 26 November, Mahkamah Tinggi Ipoh menolak permohonan pihak pembelaan mengikut Seksyen 417 Kanun Tatacara untuk memindahkan kes itu dari Mahkamah Sesyen ke Mahkamah Tinggi.Yong, 50, mengaku tidak bersalah di Mahkamah Sesyen Ipoh terhadap pertuduhan merogol pembantu rumahnya warga Indonesia berumur 23 tahun.Yong, yang juga ahli Dewan Undangan Negeri (Adun) Tronoh, dituduh melakukan kesalahan itu di kediamannya di Meru Desa Park pada 7 Julai tahun lepas antara 8.15 malam dan 9.15 malam.


Kesihatan mental di musim pandemik

Gila, senteng, biul dan sewel, ini adalah kata-kata yang sering dilemparkan kepada mereka yang mengalami masalah kesihatan mental.Kata-kata sebegini sebenarnya menyukarkan mereka yang menghadapi masalah mental untuk mendapatkan bantuan daripada pihak profesional.Masalah kesihatan mental telah ditakrifkan oleh Pertubuhan Kesihatan Sedunia (WHO) sebagai “keadaan kesejahteraan di mana individu menyedari keupayaan sendiri, dapat mengatasi tekanan normal kehidupan, dapat bekerja dengan produktif dan bermanfaat, serta mampu memberi sumbagan kepada komuniti”.Masalah ini merupakan isu yang semakin membimbangkan.Lebih membimbangkan apabila kajian menunjukkan pada tahun 2020, masalah kesihatan mental merupakan masalah kedua terbesar yang akan membunuh rakyat Malaysia selepas penyakit jantung, dan kini kita sudah berada di penghujung tahun 2020.Menurut polis, secara purata lebih 30 orang yang membunuh diri dalam sebulan sepanjang Perintah Kawalan Pergerakan dilaksanakan, sejak 18 Mac sehingga 30 Oktober 2020.Tambahnya, sebanyak 78% yang bertindak membunuh diri adalah lelaki dan baki 22% merupakan wanita.Jumlah data yang dikeluarkan ini membuktikan bahawa masalah kesihatan mental semakin serius dan perlu dibendung segera.Keadaan pandemik yang masih belum kelihatan penghujungnya boleh menjadi faktor terjejasnya kesihatan mental seseorang.Seperti, kehilangan pekerjaan, terputus sumber rezeki, masalah keluarga di rumah dan masalah kewangan.Akibat daripada penularan wabak Covid-19, seramai 800,000 orang hilang pekerjaan dan jumlahnya dijangka akan meningkat.Tambahnya, sebanyak 78% yang bertindak membunuh diri adalah lelaki dan baki 22% merupakan wanita.Menurut kajian yang dijalankan oleh EMIR Research, sebanyak 85% responden menyatakan kebimbangan hilang pekerjaan akibat daripada wabak Covid-19.Antara simptom yang dihadapi apabila rutin harian mereka terjejas untuk jangka masa yang agak panjang.Walau bagaimanapun, perkara ini boleh dikawal jika tindakan dapat dilakukan dengan segera.Justeru itu, penting untuk seseorang yang mengalami atau merasakan dirinya mengalami masalah kesihatan mental untuk mendapatkan pertolongan daripada pihak profesional dengan segera.Sepanjang pandemik ini, terdapat beberapa agensi dan badan bukan kerajaan (NGO) yang telah menawarkan perkhidmatan mereka bagi membantu golongan yang terjejas akibat daripada Covid-19.Talian Sokongan Psikososial Kementerian Kesihatan Malaysia diwujudkan bersama Mercy dan agensi-agensi lain untuk menangani masalah kesihatan mental berkaitan pandemik Covid-19.Antara agensi-agensi yang terlibat adalah Bahagian Keluarga, Sosial dan Komuniti dan Kementerian Pembangunan Wanita, Keluarga dan Masyarakat (KPWKM).Talian Kasih juga telah diwujudkan oleh KPWKM bagi membantu mereka yang mengalami masalah tersebut dan untuk memberikan sokongan psikologi kepada mereka.Telekaunseling ini boleh dicapai melalui nombor Talian Kasih iaitu 15999 atau WhatsApp Talian Kasih, 019-2615999 yang beroperasi selama 24 jam sehari.Isu masalah kesihatan mental seharusnya diambil berat oleh semua pihak.Hal ini kerana, ia boleh menjejaskan sesiapa sahaja tanpa mengira umur dan jantina.Masyarakat perlu faham bahawa masalah kesihatan ini sama sahaja seperti penyakit-penyakit kronik lain, contohnya kanser dan sakit jantung.Bezanya, masalah kesihatan mental ini tidak dapat dilihat dengan mata kasar, namun ia tetap sejenis penyakit.Menjadi sebuah tanggungjawab setiap individu untuk cakna akan isu kesihatan mental agar stigma terhadap mereka yang mengalaminya dapat dikurangkan.Di musim pandemik ini, marilah kita bersama-sama mengambil berat akan keadaan mereka di sekeliling dan saling membantu bagi yang memerlukan.Terapkan dalam diri kita dengan tema kemerdekaan yang dipilih pada tahun ini iaitu, Malaysia Prihatin.Penulis merupakan salah seorang penyelidik di Strategic Research Sheild* Tulisan ini merupakan pandangan penulis yang tidak semestinya mencerminkan pendirian MalaysiaNow


Penumpang AirAsia X masih tunggu bayaran balik berjumlah hampir RM20,000

Seorang penumpang AirAsia X hilang kata-kata apabila dia masih menunggu bayaran balik 12 tiket penerbangan berjumlah RM19,771 yang dibatalkan pada Mei 2020.
Tan Wan Kiong berkata, semua tiket penerbangan yang dijadual berlepas pada Mei 2020 itu ditempah pada September 2019 apabila dia dan 11 lagi rakannya merancang untuk bercuti ke Lanzhou, China dan beberapa destinasi lain.
Bagaimanapun, hasrat itu terpaksa dibatalkan apabila sekatan pergerakan dilaksanakan susulan penularan Covid-19.
Menurut Tan, dia kemudian ditawarkan pilihan bayaran balik sama ada dalam bentuk kredit atau wang tunai dan dia memilih wang tunai.
"Untuk memudahkan urusan, saya yang bayarkan semua tiket penerbangan bagi pihak kawan-kawan dan kemudian mereka akan membayar semula kepada saya," katanya kepada MalaysiaNow.
"Tetapi sehingga hari ini masih tiada apa-apa. Saya tidak menerima sebarang bayaran balik termasuk dalam bentuk kredit."
Mengulas lanjut, Tan berkata, usaha mendapatkan balik duitnya mula dilaksanakan sejak syarikat penerbangan itu membatalkan penerbangannya pada 2020, namun ia seperti sia-sia apabila usahanya itu masih tidak mendatangkan hasil sehingga ke hari ini.
Malah, Tan menegaskan dia tetap memilih bayaran balik dalam bentuk wang tunai kerana tahu bahawa tiada guna untuk kredit memandangkan banyak negara menutup sempadan antarabangsa masing-masing ketika itu, menyebabkan dia tidak boleh mengembara untuk satu tempoh masa yang lama.
"Semua dokumen saya serahkan seperti yang diminta, berbulan saya tunggu, malah saya juga ada singgah ke kaunter AirAsia di Lapangan Terbang Antarabangsa Kuala Lumpur 2 (klia2).
"Pekerja di kaunter itu berkata saya akan terima bayaran balik dalam tempoh dua hingga tiga minggu tetapi ia terbukti tidak benar.
"Kali kedua saya ke kaunter itu, saya dimaklumkan bahawa mereka tidak dapat bantu selesaikan masalah saya," katanya.
Menceritakan pengalamannya terbang bersama AirAsia, Tan mendedahkan ini bukan kali pertama dia memohon semula bayaran balik tiket penerbangan yang dibelinya.
Tan berkata, pada 2017, penerbangannya dibatalkan dan dia menerima bayaran balik serta-merta, sekali gus memberikan keyakinan untuk meletakkan kepercayaan terhadap syarikat penerbangan itu sekiranya berlaku pembatalan lagi.
Mengimbas kembali, Tan menyifatkan dirinya sebagai pelanggan setia AirAsia X apabila sudah terbang bersama syarikat penerbangan itu lebih 10 tahun lalu dan sentiasa tempah penerbangan setiap bulan.
"Sudah tentu, situasi ini membuatkan saya dan kawan-kawan berasa amat kecewa dengan AirAsia, tetapi memandangkan saya yang tempah tiket tersebut, maka saya yang akan uruskan kes ini," katanya.
Sebelum ini, MalaysiaNow melaporkan ramai dalam kalangan penumpang AirAsia X tidak berpuas hati dengan jawapan Ketua Pegawai Eksekutif AirAsia X, Benyamin Ismail yang menyatakan syarikat penerbangan itu tidak boleh memberi bayaran balik dalam bentuk wang tunai disebabkan undang-undang memandangkan syarikat itu melalui proses penstrukturan hutang di mahkamah.
Tan merupakan antara individu yang "bingung" dengang kenyataan itu dan dia menegaskan permohonan bayaran balik olehnya sepatutnya tidak mendatangkan sebarang isu memandangkan dia mulakan proses itu pada 2020 - sebelum syarikat ini melalui proses penstrukturan semula hutang.
Sementara itu, pemerhatian MalaysiaNow terhadap gerakan mengumpul petisyen dalam kalangan penumpang untuk mengambil tindakan undang-undang terhadap AirAsia sehingga 12 tengah hari pada Isnin berjaya mengumpulkan lebih 10,000 tandatangan.
Petisyen di laman sesawang change.org bertajuk “AirAsia class action lawsuit for losses due to cancellations and changes of flights”, dilancarkan sejak sebulan lalu dan menarik perhatian ramai.
Menurut individu yang memulakan petisyen tersebut, ia merupakan usaha mengumpul penumpang-penumpang AirAsia yang terjejas dan melaksanakan tindakan undang-undang untuk mendapatkan semula ganti rugi.
MalaysiaNow bagaimanapun sedang cuba mendapatkan maklum balas penganjur petisyen itu untuk mengulas lanjut mengenai langkah seterusnya sebaik ia mencapai sasaran 15,000 tanda tangan.
Selain itu, MalaysiaNow juga sedang menunggu maklum balas daripada AirAsia X berhubung kenyataan yang dikeluarkan oleh Benyamin berhubung proses bayaran balik sebelum ini.


Tidak guna menang seorang bertanding PRN, kata Mukhriz

Masih terlalu awal untuk Parti Pejuang Tanah Air (Pejuang) mengumumkan sebarang calon menteri besar sekiranya parti itu berjaya membentuk kerajaan negeri selepas Pilihan Raya Negeri (PRN) Johor pada 12 Mac ini, kata presidennya Mukhriz Mahathir.“Buat masa ini, kami (Pejuang) masih tidak membuat pengumuman sebegitu (calon menteri besar) kerana saya fikir ia terlalu awal kerana kita perlu memenangi pilihan raya (negeri) dahulu sebelum seseorang boleh dilantik menjadi menteri besar,” katanya kepada pemberita pada program Sarapan Pagi Ziarah Pejuang di Muar hari ini.Beliau berkata demikian sebagai mengulas spekulasi mengatakan Ketua Pejuang Johor Shahruddin Md Salleh merupakan calon menteri besar Johor sekiranya parti itu memenangi pilihan raya negeri. Semalam Pejuang mengumumkan akan bertanding di 42 kerusi Dewan Undangan Negeri (DUN) pada PRN Johor dengan meletakkan Shahruddin yang juga Ahli Parlimen Sri Gading dan bekas timbalan menteri kerja raya sebagai calon di kerusi DUN Machap.Bekas menteri besar Kedah itu berkata beliau melihat pengalaman Pakatan Harapan (PH) sewaktu bertanding pada PRN Melaka November lepas yang hanya memfokuskan kepada kemenangan seorang calon sahaja.“Saya belajar daripada pengalaman PH sewaktu bertanding di PRN Melaka yang ditumpukan kepada seorang saja sebagai Ketua Menteri, akhirnya dia seorang saja yang menang, yang lain tidak.“Pengalaman saya di Kedah juga begit. Walaupun dinamakan calon Menteri Besar, saya wajib berkempen untuk rakan-rakan lain. Tidak guna dinamakan saya seorang saja tetapi akhirnya jikalau menang seorang pun tak boleh jadi MB (Menteri Besar), sebaliknya jadi ketua pembangkang. Itu bukan minat kami,” katanya.Pada masa sama beliau berharap tawaran yang diberikan oleh parti itu kepada rakyat Johor pada PRN tersebut harus diyakini walaupun Pejuang adalah parti baru dan tidak mempunyai rekod pencapaian memimpin negeri.Esok adalah hari penamaan calon PRN Johor manakala hari pengundian ditetapkan pada 12 Mac dan undi awal pada 8 Mac.


Erdogan rayu sokongan pengundi Turkiye dalam pusingan penentuan demi kestabilan

Presiden Recep Tayyip Erdogan semalam merayu pengundi Turkiye supaya menyokongnya dalam pilihan raya 28 Mei ini bagi mengekalkan kestabilan di negara itu, ketika beliau bergelut untuk mengekalkan pemerintahan penggal  ketiganya.
Ahad lalu, Erdogan hanya memperoleh 49.5%, kurang daripada majoriti mutlak yang diperlukan untuk mengelakkan pusingan penentuan yang dilihat sebagai referendum mengenai pemerintahan autokratiknya.
Pencabar utamanya, Kemal Kilicdaroglu, calon pakatan pembangkang, meraih 45% undi.
Aset kewangan Turkiye melemah untuk hari kedua, terutamanya bon kerajaan dan korporat serta saham perbankan. Ini disebabkan pelabur menjangkakan Erdogan, 69, akan memenangi penggal baru untuk tempoh lima tahun lagi dan meneruskan dasar ekonominya.
Dalam pilihan raya Parlimen yang juga diadakan pada Ahad, Perikatan Rakyat, terdiri daripada Parti AK (AKP) pimpinan Erdogan dan rakan nasionalis dan Islamisnya, memenangi 322 daripada 600 kerusi, mencapai majoriti yang membolehkan beliau mengatakan dengan mengundinya akan memastikan kestabilan.
Erdogan berkata bahawa Turkiye memerlukan keharmonian antara Parlimen dan jawatan presiden untuk tadbir urus yang baik.
"Kedudukan kukuh Perikatan Rakyat di Parlimen juga menjadikan kita lebih kuat sebagai kerajaan. Keharmonian antara eksekutif dan badan perundangan akan membantu pembangunan negara kita," katanya dalam wawancara yang disiarkan oleh CNN Turk.
Pecahan jumlah pengundian menunjukkan AKP berada di tempat teratas meskipun di 10 daripada 11 wilayah yang terjejas akibat gempa bumi dahsyat Februari lalu di tenggara Turkiye, di mana lebih 50,000 nyawa terkorban dan jutaan penduduk hilang tempat tinggal.
Penganalisis berkata keputusan ini menunjukkan janji Erdogan untuk membina semula bandar yang musnah akibat gempa bumi telah meyakinkan pengundi di kawasan yang kebanyakannya merupakan kubu kuat AKP.
'Terowong gelap'
Bagi pihaknya, pencabar Erdogan, Kilicdaroglu berusaha untuk memberikan putaran positif pada keputusan itu.
"Mesej perubahan ini muncul dari peti undi. Mereka yang mahukan perubahan di negara ini kini lebih ramai berbanding mereka yang tidak mahu," kata Kilicdaroglu, merujuk kepada peratusan undi kurang 50% yang diperoleh Erdogan, dalam satu siri tweet yang ditujukan kepada "anak muda dikasihi".
Tetapi ramai penyokongnya, termasuk pengundi kali pertama Asim, menjangkakan Kilicdaroglu memiliki peluang tipis dalam undian pusingan penentuan.
“Saya putus harapan sekarang,” kata Asim, seorang pelajar berusia 22 tahun.
"Saya rasa ada kebuntuan di sini. Di satu pihak terdapat pengundi nasionalis (Turkiye) dan di pihak lain terdapat pengundi Kurdish," katanya, merujuk kepada gabungan luas yang menyokong Kilicdaroglu, seorang bekas penjawat awam yang lemah lembut.
"Hanya ahli politik yang mahir boleh menarik kemenangan daripada situasi ini, dan orang itu bukan Kilicdaroglu, pada pandangan saya."
Kilicdaroglu, 74, merayu kepada pengundi muda dengan merujuk kepada krisis kos sara hidup, yang melanda Turkiye dan diburukkan lagi dengan desakan Erdogan untuk mengurangkan kadar faedah, menyebabkan kejatuhan mendadak dalam lira dan inflasi yang melambung tinggi.
"Anda tidak mempunyai wang yang cukup untuk apa-apa," katanya.
"Kegembiraan hidup awak telah dicabut... Awak tidak akan kembali muda. Kita ada 12 hari untuk keluar dari terowong gelap ini..."


Zahid tak akan dicabar,  jawatan tertinggi Umno tak dipertandingkan

Perhimpunan Agung Umno sebulat suara meluluskan usul kontroversi untuk tidak mempertandingkan dua jawatan tertinggi parti pada pemilihan akan datang.
Langkah itu dilihat dapat memperkukuhkan kedudukan Ahmad Zahid Hamidi sebagai presiden meskipun parti itu kalah teruk pada Pilihan Raya Umum ke-15 (PRU15).
Pemilihan Umno dijangka berlangsung selewat-lewatnya 19 Mei depan.
Rata-rata perwakilan yang hadir menyifatkan tindakan tersebut sebagai langkah yang tidak demokratik.
Usul menghalang pertandingan dua jawatan tertinggi itu hadir dua bulan selepas Zahid melanggar ketetapan Umno sebelum ini yang tidak mahu bekerjasama dengan Pakatan Harapan (PH) dan pengerusinya Anwar Ibrahim.
Menurut portal Malaysiakini, Naib Presiden Umno Mohamed Khaled Nordin mengesahkan usul berkenaan diterima perwakilan.
Katanya undian dijalankan melalui kiraan tangan dan perwakilan yang berdiri sebagai menyatakan sokongan.
"Lulus juga," kata Khaled kepada Malaysiakini.